Bilakah Pertandingan E-Sukan Mula Dianjurkan?

Hampir segalanya yang kelihatan megah bermula dengan sebuah permulaan yang kecil. Hatta pelari pecut terpantas dunia sekalipun tidak terus menjadi yang terpantas sebaliknya harus melalui fasa latihan yang konsisten sebelum menjadi yang terpantas. Sama jugalah seperti pertandingan E-Sukan ini di mana ianya hanya bermula dalam kalangan para mahasiswa di sebuah universiti di Amerika Syarikat.

Jika tanggal 18 Oktober merupakan tanggal kepada pengumuman penciptaan permainan video pertama kepada umum (Apa Permainan Video Pertama Dalam Sejarah?), maka tanggal 19 Oktober pula adalah tanggal keramat di mana ianya merupakan tanggal di mana pertandingan E-Sukan pertama diadakan.

Pada hari tersebut bersamaan tarikh 19 Oktober 1972, kurang lebih 20 orang pelajar telah memenuhi ruangan di sebuah makmal penyelidikan di Universiti Standford yang menempatkan satu-satunya komputer DEC PDP-10 milik makmal tersebut. Masing-masing daripada mereka menunggu giliran untuk berentap merebut takhta pertandingan yang memainkan permainan video yang cukup popular pada ketika itu iaitu Spacewar.

Pertandingan permainan video yang dinamakan sebagai Intergalactic Spacewar Olympics itu menawarkan ganjaran kepada pemenang yang berupa langganan terhadap majalah Rolling Stone. Amat berbeza dengan pertandingan-pertandingan E-Sukan yang dianjurkan pada hari ini di mana ganjaran yang ditawarkan kepada pemenang amatlah mewah di mana kebanyakan daripadanya menawarkan sejumlah wang yang agak besar nilainya.

Namun, sudah tentu para peserta pertandingan E-Sukan yang pertama dalam sejarah tersebut menyertai pertandingan tersebut bukanlah untuk mendapatkan ganjaran yang ditawarkan kepada pemenang sebaliknya bagi mencari hiburan tambahan pula permainan video Spacewar yang dimainkan pada pertandingan tersebut tersangatlah popular pada waktu itu.

Sebenarnya idea kepada penganjuran pertandingan ini dicetuskan oleh sekumpulan pelajar yang berkawan rapat dan menuntut di Universiti Stanford tersebut. Mereka yang merupakan pemain tegar permainan video Spacewar pada ketika itu selalu bermain permainan video tersebut antara satu sama lain.

Pada satu hari, salah seorang daripada mereka berasa bosan bermain dan berentap dalam permainan video tersebut sesama mereka lalu tercetus idea untuk menganjurkan pertandingan supaya mereka dapat bermain dan berentap bersama dengan pelajar-pelajar lain di universiti tersebut.

Permainan video Spacewar ini sememangnya pada ketika itu berjaya mencipta fenomena apabila ianya dimainkan oleh individu-individu daripada pelbagai lapisan umur. Bukan itu sahaja, permainan video yang berkonsepkan Team Deathmatch (konsep yang sama seperti permainan video Counter Strike pada hari ini) ini juga telah berjaya menjurus kepada penubuhan komuniti-komuniti yang dianggotai oleh para pemain tegar permainan video tersebut.

Hal sebegini tidak pernah sekalipun berlaku sebelum terciptanya permainan video Spacewar itu. Hal-hal ini juga mungkin menjadi antara faktor utama kenapa permainan video tersebut dipilih bagi menjayakan penganjuran pertandingan E-Sukan yang pertama sekali direkodkan dalam sejarah.

Sudah menjadi lumrah dalam apa-apa pertandingan, hanya satu pihak atau seorang peserta sahaja yang boleh dijadikan sebagai pemenang. Pada pertandingan Intergalactic Spacewar Olympics tersebut, seorang pelajar di Universiti Standford sendiri, tempat pertandingan itu dianjurkan.

Bruce Baumgart, telah menjuarai pertandingan tersebut sekaligus menjadi manusia pertama dalam sejarah yang menjuarai sebarang pertandingan E-Sukan. Baumgart dilaporkan akhbar telah mengatakan bahawa sebab beliau menyertai pertandingan tersebut adalah kerana beliau hanya mahu berhibur akibat  berasa bosan apabila beliau tidak melakukan sebarang aktiviti yang menghiburkan pada ketika itu.

Sudah pasti pertandingan Intergalactic Spacewar Olympics akan terus terpahat di dalam lembaran sejarah permainan video sebagai pertandingan E-Sukan pertama yang direkodkan setakat ini. Siapa sangka perubahan daripada pertandingan yang bermula dengan ganjaran yang berupa langganan majalah kini merupakan sebuah industri yang nilainya mencecah berbilion ringgit.

E-Sukan sudah tentu akan terus berkembang dalam masa akan datang kerana teknologi sentiasa bergerak ke hadapan dan tidak akan pernah menunggu kita untuk mengejarnya. Tambahan lagi, kerjaya sebagai pemain permainan video juga menawarkan pulangan yang lumayan jika kita mampu menyerlahkan bakat dalam sesebuah permainan video itu sendiri.

Permainan video tidak lagi menjadi sebuah punca kepada kegagalan seseorang dalam menjalani gaya kehidupan yang ‘normal’ seperti yang dikehendaki oleh masyarakat pada suatu ketika dahulu. Namun begitu, haruslah diingat juga yang sesetengah perkara jika diambil oleh kita secara terlampau berlebihan juga akan membawa padah.

Oleh itu, kita atau para pemain tegar permainan video khususnya haruslah sentiasa mencuba untuk menyeimbangkan hidup di antara bermain permainan video dan menjalani kehidupan seharian supaya perjalanan dalam kehidupan seharian kita dapat berjalan dengan lancar dan diredai oleh Yang Maha Berkuasa.

RUJUKAN :


10 Wabak Terburuk Dalam Sejarah

W4bak peny4kit adalah antara peristiwa terburuk dalam sejarah dunia selain p3rang dunia. Pendedahan pesakit yang membawa peny4kit berj4ngkit ke dalam komuniti sememangnya mencetuskan malapetaka yang tidak diingini.

Untuk artikel ini, kita membincangkan 10 peristiwa w4bak terburuk di dunia supaya sejarah ini dapat mengajarkan kita bahawa betapa bahayanya peny4kit berj4ngkit ini tersebar tanpa pengawasan lanjut dari pihak perubatan serta pendirian sesetengah masyarakat yang anti-vaksin dan percaya propaganda konspirasi vaksin.

Dikenali sebagai W4bak Galen, ia adalah w4bak peny4kit purba yang berj4ngkit di Empayar Rom oleh para tentera yang pulang dari Asia Dekat (Mesir dan Turki). Sebab berlakunya w4bak ini tidak diketahui namun para intelektual mengesyaki bahawa peny4kit yang tersebar itu adalah cacar atau campak.

Menurut kisah dari orang Rom sendiri, w4bak ini berlaku selepas penaklukan Rom di Seleucia pada musim sejuk 165-166 Masihi. Kemudian peny4kit ini berj4ngkit di Gaul oleh pasukan tentera legion yang sakit. Yang memilukan, Lucius Verus iaitu Maharaja Rom ketika itu telah meninggal dunia akibat w4bak tersebut.

W4bak Antonine berlarutan sehingga 15 tahun dan menurut sejarawan Rom iaitu Dio Cassius, setiap hari seramai 2,000 orang rakyat Rom telah m4ti dij4ngkit peny4kit. Kadar kem4tian akibat peny4kit ini meningkat sehingga 25%. Sepanjang 15 tahun, seramai 5 orang juta rakyat Rom m4ti dij4ngkit, menjadikan w4bak Antonine membvnuh 1/3 dari populasi rakyat Empayar Rom.

W4bak kedua teruk berada di Empayar Byzantine yang berpusat di kota Konstantinople setelah jatuhnya Empayar Rom Purba. Sebab berlakunya W4bak Justinian ini adalah kehadiran kutu tikus sebagai pembawa peny4kit dan tikus yang berj4ngkit itu dibawa oleh kapal-kapal dagang ke pelabuhan-pelabuhan penting.

Sesetengah sejarawan menganggap w4bak ini adalah w4bak paling teruk dunia kerana ia mer4gut ny4wa seramai 25-50 juta orang, bersamaan 13-26% dari populasi dunia ketika itu. W4bak ini dinamakan sebagai Justinian kerana pemerintahan ketika itu adalah Justinian I, pengasas empayar Byzantine. Baginda juga terj4ngkit dari w4bak tersebut namun terselamat dari diragut ny4wanya.

Tahun 2013, para saintis berspekulasi akan apakah virus atau bakteria yang bertanggungjawab terhadap W4bak Justinian. Organisma yang mereka debatkan serta bersepakat adalah spesis Yersinia pestis, bakteria yang sama bertanggungjawab berlakunya W4bak Hitam yang popular.

Menurut kajian lagi bakteria ini mempunyai persamaan dengan bakteria Yersinia pestis di kawasan pergunungan Tian Shan (Gunung Syurga) yang merentang dari Kyrgyzstan, Kazakhstan, hingga ke China. Berkemungkinan w4bak tersebut bermula dari perkampungan berdekatan pergunungan tersebut.

Ilustrasi menunjukkan para paderi memohon keampunan dari Jesus untuk hilangkan kesengsaraan W4bak Justinian.

W4bak Hitam, Black Death atau Pestilence. Inilah w4bak popular yang telah sekian lama kita maklumkan. W4bak ini mer4gut ny4wa paling ramai dalam sejarah dunia, iaitu sekitar 75 – 200 juta orang di seluruh Eurasia, persamaan 30 hingga 60% populasi orang Eropah. Bilangan orang yang m4ti dij4ngkit telah menurunkan jumlah populasi dari 475 juta orang hingga 350 juta orang pada kurun ke-14 Masihi. Bakteria Yersinia pestis adalah organisma yang bertanggungjawab akan kem4tian berjuta-juta rakyat Eurasia.

Selain mer4gut ny4wa paling ramai di dunia, w4bak ini popular berbanding w4bak-w4bak lepas kerana ia mampu menggoyangkan ikatan keagamaan dan sosial, serta ekonomi sehingga ia menjadi peristiwa terburuk dalam sejarah Eropah.

Kerana W4bak Hitam, agamawan melolong bahawa w4bak ini adalah hukuman Tuhan. Kerana W4bak Hitam, ramai orang Eropah menunding bahawa orang luar yang bermigrasi adalah penyebab utama. Kaum yang paling teuk dikerjakan mereka adalah orang Yahudi.

Punca perebakan w4bak ini adalah dari Asia Tengah. Tikus yang membawa kutu berj4ngkit ini mengembara di sepanjang Jalan Sutera menuju Crimea pada tahun 1343. Dari Crimea, kapal-kapal dagang menjadi pengangkutan tikus untuk menyebarkan populasi di seluruh perairan Mediterranean dan Eropah.

W4bak ini berasal dari siri w4bak cholera yang bermula dari India pada abad ke-19 Masihi yang mer4gut ny4wa rakyat-rakyat luar India. Cholera adalah nama bagi sejenis bakteria Vibrio Cholerae yang hadir dari sumber air yang tidak bersih dan tercemar. Di Rusia, seramai sejuta orang rakyat meninggal dunia.

London pada tahun 1853 telah kehilangan ny4wa seramai 10,000 orang dan Great Britain mempunyai kem4tian seramai 23,000 orang, menjadikan kem4tian ini adalah yang teramai dalam sejarah Great Britain itu sendiri.

Punca w4bak ini merebak adalah pengambilan sumber air yang tidak bersih sehingga bakteria ini mampu merebak mudah dari India. W4bak ini merebak dari delta Ganges di India kemudian mengurangkan populasi Asia, Eropah, Afrika, dan Utara Amerika dengan teruk.

Dikenali sebagai Asiatic Flu atau Russian Flu, w4bak ini adalah w4bak influenza terburuk dunia dengan mengorbankan sejuta penduduk dunia. Dikatakan penyebab w4bak ini adalah merebaknya sejenis virus Influenza A subtype H2N2. Namun kajian terbaru menunjukkan virus yang bertanggungjawab adalah virus Influenza A subtype H3N8.

Kes w4bak pertama berlaku di tiga lokasi berbeza pada Mei 1889: Bukhara di Turkestan, Athabasca di Kanada, dan Greenland. Populasi yang semakin meningkat pada abad ke-19 Masihi membolehkan virus ini mudah merebak sehingga meng4ncam dunia.

Virus Influenza A, organisma yang meng4ncam dunia pada abad ke-19 dan ke-20 Masihi.

Juga dari siri w4bak Cholera, kali ini ia mengamcam dunia pada awal abad ke-20 Masihi. W4bak ini mengorbankan 800,000 rakyat India kemudian merebak ke Asia Tengah, Afrika Utara, Eropah Timur, dan Rusia.

US juga terlibat dalam W4bak Cholera Keenam ini dengan kehadiran pesakit Cholera yang dibawa oleh kapal stim Moltke dari Naples ke New York. Namun US bertindak dengan memulaukan pembawa peny4kit dan keputusannya 11 orang US telah diragut ny4wa. Tahun 1923, siri w4bak Cholera telah berhenti walaupun masih berj4ngkit di India.

Bakteria Vibrio Cholerae. Bakteria ini hanya hadir dalam sumber air yang tidak bersih dan tercemar dari sisa-sisa tubuh dan sampah.

Spanish Flu atau W4bak Influenza 1918 adalah antara w4bak influenza terburuk melibatkan virus influenza H1N1. W4bak ini menj4ngkiti 500 juta orang seluruh dunia, termasuk pulau-pulau Pasifik dan kawasan Artik.

Seramai 50 – 100 juta orang diragut ny4wa bersamaan dengan 5% populasi dunia, menjadikan ia sebagai w4bak influenza yang berbahaya dalam sejarah dunia. Punca virus influenza ini wujud masih diperdebatkan kerana ketiadaan data yang berkaitan.

Dikenali sebagai Asian Flu, w4bak ini merebak oleh sejenis virus influenza A subtype H2N2. Punca w4bak ini merebak berasal dari China. Sepanjang 2 tahun w4bak ini berlangsung, virus H2N2 merebak dari daerah Guizhou ke Singapura, Hong Kong, dan US. Melalui rekod dari World Health Organization, seramai 2 juta orang telah dir4gut ny4wa seluruh dunia, termasuk 69,800 orang US.

Sekali lagi w4bak influenza meng4ncam dunia, kali ini ia bermula dari Hong Kong dengan kehadiran virus influenza H3N2, generasi terbaru dari virus influenza A subtype H2N2. Hanya 17 hari saja, virus ini merebak ke SIngapura dan Vietnam. Tiga bulan kemudian, ia merebak lagi ke Filipina, India, Australia, Eropah, dan US. Hong Kong Flu ini telah mer4gut ny4wa seramai sejuta orang, bersamaan 15% populasi dunia.

Tahun 1976, virus HIV dikesan di negara Democratic Republic of the Congo, kemudian pada tahun 1981 virus ini telah membvnuh seramai 36 juta orang, menjadikan w4bak ini terburuk dunia pada abad ke-20 Masihi.

Seramai 35 juta orang menghidap AIDS, termasuk 21 juta orang berada di kawasan Sub-Saharan Afrika. Pelbagai rawatan dan kempen kesedaran telah dijalankan di seluruh dunia dan dari tindakan global ini serangan virus ini berkurang dengan kem4tian seramai 1.6 juta orang pada tahun 2012.

RUJUKAN:

Aberth, John (2011). Pl4gues in World History. Lanham, MD: Rowman & Littlefield. p. 102.

Barry JM (2004). The great influenza: the epic story of the d*adliest pl4gue in history. New York: Viking.

Benedictow, Ole Jørgen (2004). Bl*ck D*ath 1346–1353: The Complete History

Bruun, Christer, “The Antonine Pl4gue and the ‘Third-Century Crisis’,” in Olivier Hekster, Gerda de Kleijn, Danielle Slootjes (ed.), Crises and the Roman Empire: Proceedings of the Seventh Workshop of the International Network Impact of Empire, Nijmegen, June 20–24, 2006. Leiden/Boston: Brill, 2007 (Impact of Empire, 7), 201–218.

Cohen, MS; Hellmann, N; Levy, JA; DeCock, K; Lange, J (April 2008). “The spread, treatment, and prevention of HIV-1: evolution of a global pandemic”. The Journal of Clinical Investigation. 118 (4): 1244–54.

OUTBREAK: 10 OF THE WORST PANDEMICS IN HISTORY. MPH Online. Retrieved on 11 December 2019.

Rosen, William (2007), Justinian’s Flea: Pl4gue, Empire, and the Birth of Europe. Viking Adult


Siapakah Raja Sebenar Masyarakat Jepun?

Jepun merupakan salah satu negara termaju di dunia. Walaupun ditimpa pelbagai musibah dan bencana besar,namun mereka pantas untuk bangkit dan teruskan hidup untuk berdaya saing dengan negara kuasa veto yang lain. Tokyo salah satu diantara kota metropolitan yang mempunyai taraf hidup yang tinggi di dunia. Walaupun begitu, ia tidak langsung mematahkan semangat penduduk tetap kota metropolitan itu.

Tidak kira sama ada golongan profesional, peniaga, penggiat seni, mahupun golongan marhaen tetap bersemangat untuk teruskan hidup. Kata-kata semangat seperti “gambatte” yg bermaksud “berusaha bersungguh sungguh ” sentiasa menjadi api yg membakar semangat rakyat Jepun yang tidak pernah kenal erti mengaku kalah.

Disebalik kemajuan teknologi dan kepesatan pembangunan di Jepun, kita sering terlepas pandang tanpa mengetahui bagaimana ia bermula?

Hakikatnya ia bermula daripada seorang “Raja”. Siapa yang dimaksudkan sebagai “Raja yang sebenar ” di Jepun. Adakah presiden Jepun itu sendiri? ataupun kerabat diraja Akihito (maharaja Jepun)? Jawapannya adalah “kanak kanak “.

Bagi masyarakat di Jepun, golongan Kanak – kanak di anggap “Raja sebenar ” kerana merekalah yang akan menjadi generasi pelapis untuk memimpin negara di masa akan datang.Oleh itu,Dasar Pendidikan Jepun banyak memberi fokus kepada golongan kanak kanak untuk membentuk mereka menjadi generasi pelapis yang mampu memajukan negara di masa
hadapan. Antaranya adalah :

1.Di Jepun kanak-kanak diajar pada awal sekolah tadika sehingga tamat sekolah tinggi dengan satu mata pelajaran yang dinamakan “Jalan ke arah Akhlak”. Pelajar akan mempelajari akhlak/etika, budaya menghormati orang, integriti dan cara berdepan dengan orang.

2. Tidak ada konsep tidak lulus/failure yang menghalang pelajar untuk naik ke level seterusnya pada awal sekolah rendah sehingga ke peringkat tiga sekolah tinggi , kerana objektif pendidikan di Jepun ialah untuk mendidik, menanamkan konsep dan pembentukan peribadi/watak, bukan sahaja pendidikan dan indoktrinasi (dictation).

3. Walaupun Jepun merupakan salah satu negara terkaya didunia, mereka tidak mempunyai orang gaji (servants) atau pengasuh di rumah walaupun berkemampuan. Ibubapa bertanggungjawab membesarkan dan mengasuh anak anak mereka di rumah agar sentiasa mendapat perhatian dan kasih sayang yang cukup .

4. Mengikut budaya Jepun 80% wanita yang telah berkahwin akan menjadi suri rumah sepenuh masa untuk menguruskan rumah tangga. Manakala si suami akan bekerja untuk menyara keluarga. Duit gaji suami akan dipegang dan diuruskan oleh si isteri untuk perbelanjaan keluarga.

5. Kanak-kanak Jepun diwajibkan membersihkan kawasan sekolah mereka setiap hari selama 20 minit bersama-sama guru mereka. ia dilakukan bagi melahirkan generasi baru yang sederhana, berdisiplin dan menjaga kebersihan.

6. Kanak-kanak di sekolah diwajibkan membawa berus gigi yang telah di “disinfected”/sterilkan, dan mereka membersihkan gigi mereka di sekolah setiap kali lepas makan bagi mengekalkan kesihatan pada usia yang muda.

7. Pada awal pagi, sebelum pelajaran bermula, pelajar dikehendaki melakukan senaman ringan bagi mengelakkan pelajar mengantuk,lebih fokus dalam pelajaran dan mewujudkan gaya hidup yang sihat.

8. Di Jepun, pengusaha kantin sekolah digelar “pakar pemakanan ” kerana mereka perlu menyediakan makanan yang berkhasiat mengikut piramid makanan untuk pelajar. Setiap pekerja kantin wajib menjaga kebersihan, kesihatan dansentiasa memakai uniform khas yang disterilkan.

9. Di Jepun pekerja yang ingin bekerja di sekolah sebagai pengusaha kantin atau pengawal keselamatan sekurang kurangnya mempunyai diploma atau ijazah. Hal ini demi memberi perkhidmatan yang berkualiti untuk pelajar. Mereka juga diberi gaji lumayan yang setaraf dgn kelulusan mereka.

10. Pengetua sekolah akan memakan makanan pelajarnya setengah jam lebih awal bagi memastikan keselamatan pelajar daripada risiko keracunan. Hal ini kerana pengetua menganggap pelajar adalah masa depan Jepun yang perlu diberi perlindungan.

Gambar: Obama tunduk hormat kepada Maharaja Akihito Jepun.

-Izzat Yusouf-


Geran – Filem Aksi Melayu Wajib Ditonton

Geran merupakan filem aksi Melayu yang mengutamakan elemen silat dan isu kemasyarakatan. Berlatarbelakangkan isu geran tanah dan latar tempat di utara tanah air, filem ini membawa penontonnya mengembara ke kawasan jelapang padi dan pinggir sungai yang indah dan mengasyikkan.

Pengarah Areel Abu Bakar mempertaruhkan seni silat Gayong Pusaka sebagai silat utama dalam filem aksi ini. Watak utama dan watak antagonis menggunakan aksi silat yang sama kerana kedua-duanya berasal dari seperguruan Silat Gayong di Patani.

Walaupun dalam kekangan bajet yang rendah, Geran memaparkan teknik visual dan sinematik yang boleh memukau penonton, melalui penceritaan perasaan Ali (Koharullah atau Leqiu Kohar) dalam mengimbau semula dan permainan perasaan Pak Nayan (Namron).

Aksi dimulakan dengan kehebatan Fatimah (Feiyna Tajuddin) mempertahankan diri daripada diserang oleh orang-orang Haji Daud di rumahnya apabila orang-orang suruhan Haji Daud bertindak samseng dengan menendang pintu rumah dan masuk ke dalam rumah memakai kasut. Tindakan biadap mereka menerima buah pukulan gayung yang mantap daripada Fatimah.

Sememangnya Seni Silat Gayong yang berasaskan seni silat tempur mempamerkan pergerakan yang menarik dan mampu diangkat ke tirai layar perak dan dapat di perkembangan lagi. Silat yang menggunakan pergerakan lincah kaki dan tangan ini, serta kebijaksanaan buah pukul silat mencari ruang untuk menyerang dalam Tempur Tanpa Senjata (TTS) membolehkan silat menjadi satu elemen filem yang sangat menarik, setara dengan Filem Ong Bak (Thailand) atau pelbagai cerita kungfu.

Perkembangan filem ini bermula dengan geran tanah Pak Nayan yang hilang. Rupa-rupanya, geran tanah itu di cagarkan oleh adik Ali dan Fatimah yang bongsu iaitu Mat Arip (Fad Anuar) kerana berhutang dengan Haji Daud. Mat Arip seorang anak muda yang mudah terpengaruh dengan kehidupan berlandaskan hiburan iaitu gemar bertaruh dalam pertandingan MMA (Mix Martial Art) haram dan lumba haram.

Plot cerita yang biasa dalam filem aksi dengan pertarungan silat dan aksi kejar mengejar yang menarik, disamping pengajaran dan petikan ayat Al-Quran dalam cerita ini menjadikan semua elemen-elemen kemelayuan dan konservatif dapat diterapkan. Filem ini juga mengangkat martabat silat sebagai elemen utama seni pertarungan dan dapat menarik minat anak muda untuk menceburi bidang persilatan ini sebagai salah satu seni mempertahankan diri yang sesuai diterapkan, bukan lagi seni luar seperti Taekwondo, Kungfu ataupun Karate.

Plot – 6/10 (klise)Aksi – 9/10Kesan khas – 9/10Lakonan – 7/10 (watak utama kaku sedikit)Keseluruhan: 8/10


Pengurusan Wabak Dalam Islam

Semua sedia maklum dengan situasi penyakit Koronavirus Baru yang melanda dunia ketika ini. Berdasarkan situasi semasa, di China sahaja telah mencatatkan lebih 4,500 kes jangkitan dan 106 kes kem4tian. Di negara kita pula, sudah ada tujuh kes positif membabitkan Koronavirus Baru. Dengan situasi sebegini, ini menimbulkan persoalan bagaimana Islam memberi panduan dalam berhadapan dengan situasi menakutkan ini?

Suka atau tidak, sesebuah masyarakat itu perlu mempunyai kesedaran bersama walau apapun jenis wabak yang melanda. Kesedaran masyarakat terhadap wabak yang boleh merebak dengan cepat seharusnya menjadi tunjang utama dalam langkah pencegahan dan pengawalan.

Penyakit seperti Koronavirus Baru bukan sekadar perlu dilihat sebagai wabak penyakit, tetapi harus dipandang sebagai satu tanggungjawab dan amaran kepada manusia untuk menjaga persekitaran, ahli keluarga dan masyarakat supaya bebas daripada sebarang jangkitan merbahaya. Perkara ini perlu disemai dalam setiap anggota masyarakat bagi meningkatkan peluang bukan saja keluar daripada situasi wabak tetapi juga mencegahnya daripada terus berulang.

Kejadian wabak penyakit dalam masyarakat kita perlu diambil sebagai pengajaran bersama dan bukannya dijadikan alasan untuk saling menuding jari seperti dilakukan sesetengah pihak. Seringkali masyarakat bersikap seperti enau dalam belukar, melepaskan pucuk masing-masing apabila berlaku sesuatu wabak dan saling menyalahkan. Lebih buruk, ada pula yang mengeluarkan kenyataan-kenyataan yang tidak masuk akal hanya semata-mata untuk berlepas diri daripada tanggungjawab.

Selagi mana ahli keluarga tidak dijangkiti penyakit, maka mereka memandang mudah malah merasakan bukan tanggungjawab mereka untuk mengambil langkah pencegahan dan pengawalan. Sikap sebegini perlu dikikis dalam diri masing-masing. Malah, semua pihak dari kerajaan hingga masyarakat harus bermuafakat dalam menghadapi isu wabak ini secara bersama.

Apabila terdapat jangkitan wabak terhadap diri atau keluarga, seseorang perlu mempunyai pengetahuan untuk bertindak sewajarnya. Reaktif terhadap apa yang berlaku dan tidak panik adalah kunci bagi memastikan wabak yang melanda itu tidak mudah merebak dan mengelakkan keseriusannya dengan mendapatkan rawatan segera.

Selain kesedaran masyarakat, ilmu pengetahuan juga amat penting dalam menangani penularan ketika berlakunya wabak. Dua kompenen ini perlu digabungjalinkan dalam merencanakan langkah pengawalan dan pencegahan yang melibatkan program mobilisasi sosial.

Malangnya dalam masyarakat hari ini, wujud sesetengah anggota masyarakat yang bersikap lebih sudu daripada kuah termasuk mengaku dirinya pakar dalam pelbagai bidang dan menyebarkan berita palsu sehingga mencetuskan keributan dalam masyarakat. Perkara sebegini amat memalukan dan menyukarkan lagi usaha mem3rangi wabak kerana sumber yang diperuntukkan untuk perkara berkenaan perlu disalurkan kepada perkara sebegini rupa.

Setiap individu perlu tahu dan peka terhadap perkembangan semasa dan ketersediaan vaksin terbaharu daripada pihak berkuasa kesihatan terutamanya apabila melibatkan penyakit cegahan vaksin. Kerajaan juga perlu banyak mengadakan kempen-kempen pencegahan wabak dan turun padang dalam melaksanakan program pencegahan dan pengawalan. Ini merupakan peluang untuk masyarakat mengambil tahu dan mengikuti nasihat yang disarankan oleh pihak berkuasa.

Kerajaan juga perlu mengelak daripada mengeluarkan kenyataan-kenyataan yang boleh mencetuskan panik dan menjadikan agenda mem3rangi wabak sebagai agenda utama. Ini berikutan sikap sesetengah anggota kerajaan yang masih bersikap acuh tak acuh dan tidak melihat perkara ini sebagai keutamaan. Sikap sebegini perlu diubah kerana usaha mem3rangi wabak hanya akan berjaya bila semua pihak bekerjasama menjayakannya.

Jika kita kembali kepada ajaran Islam, kebersihan amat dititikberatkan. Ia merupakan salah satu langkah pencegahan dan perlu bermula daripada diri sendiri. Rasulullah SAW pernah bersabda dalam sebuah hadis, “Bersihkanlah halaman rumah kalian, jangan samakan diri kalian dengan bangsa Yahudi”. Menjaga kebersihan persekitaran menjadi perkara penting selain daripada menjaga kesihatan jasmani dan rohani.

Untuk hidup sihat, tempat kediaman dan persekitaran juga perlu bersifat sihat dan bersih. Rumah kediaman perlu bebas daripada tempat takungan air, pembuangan sampah sarap yang tidak terurus, bau busuk dan udara yang kotor. Ini kerana faktor-faktor sebegini yang akan menggalakkan pembiakan lebih banyak haiwan yang dijangkiti virus dan bakteria yang seterusnya meningkatkan peluang jangkitan ke atas manusia.

Dalam Islam, pencegahan menjadi asas utama penjagaan kesihatan yang baik di samping mengamalkan gaya hidup secara bersederhana dan tidak berlebih-lebihan. Manakala bidang kesihatan moden yang berasaskan kaedah penyelidikan dan pembuktian saintifik turut memberi penekanan terhadap pencegahan dan rawatan dalam menghadapi sesuatu wabak penyakit. Dan ia menjadi asas dalam disiplin kesihatan awam.

Dalam satu hadis lain, Rasulullah s.a.w bersabda yang bermaksud, ”Apabila kamu mendengar penyakit taun berjangkit di sesuatu negeri, maka janganlah kamu memasuki negeri itu, demikian juga jika berjangkit di negeri tempat kamu tinggal, maka janganlah kamu keluar dari negerimu kerana melarikan diri dari penyakit itu.” (Riwayat Bukhari) Dalam konteks perubatan pencegahan dan rawatan pada hari ini, kuarantin dikenakan ke atas pesakit yang terkena jangkitan yang mudah berjangkit.

Kekhuatiran ini disebabkan wujud kemungkinan individu yang disyaki sebagai pembawa penyakit menjangkitkan pula penyakit berkenaan kepada orang lain. Dan dilarang untuk seseorang melawat kawasan yang terkena wabak supaya tidak menjangkiti diri. Bentuk pencegahan ini juga dilaksanakan oleh pihak kerajaan yang mewartakan larangan ke negara-negara yang dilanda wabak ataupun mengambil langkah pencegahan awal dengan mengenakan suntikan vaksin sebelum melawat ke luar negara atau kembali dari negara tertentu.

Pencegahan sebegini sudah wujud semasa era pemerintahan Khulafa’ ar-Rashidin atau lebih tepat semasa era Umar bin al-Khattab r.a. Pada satu ketika, beliau mengadakan lawatan ke bumi Syam apabila mendapat berita Syria dan wilayah barat Iraq teruk dilanda wabak. Selepas mendapat berita itu, Umar r.a memilih kembali ke Madinah selepas bertemu dengan komander lapangan t3ntera Islam ketika itu, Abu Ubaidah bin al-Jarrah r.a di sempadan Syam kerana teringat pesanan Rasulullah s.a.w berkenaan wabak.

Bila beliau merancang melantik Abu Ubaidah r.a sebagai penggantinya, sahabat Nabi yang tersenarai dalam 10 sahabat yang dijanjikan syurga itu memilih untuk menolak. Abu Ubaidah r.a berbuat demikian bukan saja kerana tidak mahu meninggalkan rakyatnya yang bergelut dengan wabak tetapi kerana mengingati pesanan baginda dalam hadis yang sama. Beliau bimbang sekiranya beliau menuruti perintah khalifah dan kembali ke Madinah, wujud risiko wabak yang melanda Syam dan Iraq ketika itu akan merebak pula ke Semenanjung Tanah Arab termasuk Madinah.

Islam menegah umatnya daripada terlibat dengan sebarang perkara yang menjerumuskan kepada kemudaratan, kesengsaraan dan kerosakan. Maka dalam konteks menangani pelbagai wabak yang kian menular dalam masyarakat kita, langkah pencegahan dan pengawalan perlu bermula daripada diri sendiri, keluarga dan seterusnya komuniti setempat.

Selain kesedaran yang wujud, ilmu dan maklumat yang tepat dapat menjamin keberkesanan langkah pencegahan dan rawatan penyakit. Komitmen padu antara masyarakat, pelbagai agensi kerajaan, swasta dan NGO dalam melaksanakan program serta usaha pencegahan menjadi benteng kepada penularan sesebuah wabak. Semoga Allah memudahkan usaha semua pihak dalam menangani krisis penyakit Koronavirus Baru.

RUJUKAN:

Awang, Norkumala. (2017). Tangani Wabak Bermula Diri Sendiri. Institut Kefahaman Islam Malaysia. http://www.ikim.gov.my/index.php/2017/08/29/tangani-wabak-bermula-diri-sendiri/


Tamadun Manusia Dijangka Akan Runtuh Pada Tahun 2050

Sebuah analisis meramalkan bahawa perubahan iklim (climate change) akan menjadi ancaman kewujudan tamadun manusia pada tahun 2050 sekiranya tindakan segera dan drastik tidak diambil.

Tambahan lagi, sekiranya tiada tindakan diambil dalam tempoh 30 tahun, planet akan meningikat suhunya sehingga 3oC. Dalam senario ini, Bumi akan menjadi ‘househot Earth’ – 35% kawasan darat dan 55% populasi dunia akan mengalami kepanasan berbahaya selama 20 hari yang mampu membunuh.

Ekosistem pula akan runtuh termasuklah terumbu karang, hutan hujan Amazon dan kawasan Antartika. Amerika Utara akan mengalami pembakaran api liar (wildfires) yang begitu dahsyat. Api liar tercetus secara semula jadi di kawasan kering akibat cuaca yang panas.

Amerika Utara juga akan mengalami gelombang haba dan kemarau yang teruk. Hujan lebat akan semakin berkurangan sehingga 50% dan pertanian tidak dapat dijalankan akibat dunia menjadi kering.

Jalan penyelesaian yang mereka kemukakan agak radikal seperti penggunaan tenaga sifar-karbon dalam industri dan strategi ekonomi – hal yang agak mustahil untuk dilakukan dengan kadar segera memandangkan pelbagai teknologi hari ini melepaskan karbon.

Mereka juga menegaskan bahawa kebarangkalian malapetaka tersebut berlaku lebih tinggi daripada apa yang kita fikirkan. Malah, lebih awal daripada jangkaan.

Ini tidak menghairankan kerana ramalan pernah dibuat 10-20 tahun yang lalu dan meramalkan tahun 2070 adalah tahun runtuhnya ketamadunan. Pada hari ini, ramalan menjadi lebih awal. Kajian dan analisis ini diterbitkan oleh Breakthrough National Centre for Climate Restoration.

RUJUKAN:


Gadis Berusia 16 Tahun Dicalonkan Anugerah Nobel Keamanan

Greta
Thunberg, gadis berusia 16 tahun dari Sweden ini telah memulakan gerakan global
pelajar sekolah yang mencabar tuntutan bertindak ke atas perubahan iklim.
Baru-baru ini, beliau telah menjadi calon untuk Anugerah Nobel Keamanan.
Pencalonan itu datang sehari sebelum beribu pelajar di seluruh dunia dijangka
akan keluar dari sekolah di lebih 1,600 bandar di lebih 100 buah negara.

Sekiranya
beliau menang, Thunberg akan menjadi penerima Anugerah Nobel termuda – jolokan
yang diterima oleh Malala Yousafzai ketika menerima anugerah itu pada tahun
2014. Tambah lagi, Thunberg akan menjadi orang kedua yang menang anugerah itu
dalam hal yang berkaitan dengan pemanasan sejagat selepas Albert Gore yang
menerima Anugerah Nobel pada tahun 2007.

Pencalonan
itu dibuat oleh Freddy Andre Ovstegard, ahli parlimen Norwegian. “Pemanasan sejagat mungkin telah menjadi
pemacu terpenting dalam peperangan, konflik dan pelarian pada hari ini dan
khususnya pada masa hadapan.” – kata Ovstegard. Pemanasan global dapat
mencetuskan peperangan pernah diusulkan oleh UN.

Ketika
ditanya tentang keadaan dunia sehingga mengambil pelajar sekolah untuk menjadi
pemanasan sejagat sebagai topik utama media dan agenda politik, Thunberg
menjawab, “Menyedihkan. Saya fikir semua
orang harus sedar kita telah gagal banyak perkara. Tetapi masih ada masa untuk
dibetulkan sekiranya kita cuba apa yang mustahil. Kita boleh dan mesti buat.”

RUJUKAN:


Lelitak – Selera Eksotik Sarawak

LAIN padang lain belalang dan begitulah juga selera manusia akan berlainan dari satu tempat ke tempat yang lain.  Ulat sagu dan “cacing” temulik antara makanan eksotik yang menghiasi selera makan rakyat Sarawak. Mungkin ramai diluar sana geli-geliman mendengarnya namun inilah antara keunikan Sarawak Bumi Kenyalang, salah satu negeri yang ada di Pulau Borneo.

Ada yang berkata Lelitak adalah dari keluarga lintah namun sebenarnya ia adalah dari jenis  makanan laut tanpa cengkerang yang biasanya terdapat di pinggir sungai dan kawasan basah seperti sawah padi.  Dan siapa pernah menyangka bahawa lelitak ini dikatakan jika dimasak akan mempunyai tekstur yang lebih lembut berbanding daging ayam.  Dek kerana itulah sejak dahulu lagi keberadaan lelitak sebagai menu hidangan keluarga sentiasa dinantikan oleh masyarakat di Sarawak.

Harga lelitak di pasaran boleh sahaja mencecah sekitar RM12 sekilo dan kerana harganya itulah ianya menjadi sumber rezeki bagi sesetengah penjual di pasar-pasar basah yang ada di Sarawak.

Untuk menyediakannya pula begitu mudah sekali iaitu lelitak harus direndam terlebih dahulu dengan air panas dan kemudiannya dibersihkan dengan limau bagi menghilangkan lendirnya.  Kemudian segala isi perut lelitak akan dibuang dan selepas itu terpulanglah kepada si tukang masak samada untuk membuatnya sebagai sup ataupun ditumis sahaja.

Setakat ini hanya di Sarawak yang menjadikan lelitak sebagai sebahagian daripada kulinari eksotiknya.  Tempat lain di Malaysia? Allahualam. 😀

-HB-

#KamekSayangSarawakBah!

Rujukan:


Kehebatan Ilmu Persenjataan Orang Minangkabau

Kehebatan orang Minangkabau bukan sekadar dalam penghasilan senjata tetapi juga dari segi kemahiran dan taktik peperangan. Pengalaman yang ditimba semasa Perang Padri dan melawan penjajah asing seperti Portugal dan Belanda menjadikan mereka satu etnik yang digeruni. Selain itu, mereka juga bijak memanfaatkan kelebihan muka bumi dan alam semulajadi sebagai benteng pertahanan. Mungkin atas sebab itu juga, catatan seorang kapten tentera Belanda bernama Hendrix berkenaan pengalamannya berperang di Sumatera kemudiannya dibukukan sebagai panduan kepada mana-mana tentera yang dihantar bertempur di situ.

Orang
Minang sudah mula menghasilkan senjata api dan peluru sejak abad ke-18 lagi.
Kebanyakan klien mereka ialah kerajaan-kerajaan Melayu seperti Kesultanan Acheh
dan pesaing mereka dalam Perang Tiga Segi, Portugal. Ya, siapa sangka penjajah
Eropah yang menjadi duri dalam daging kepada Acheh dan Kesultanan Johor menjadi
pelanggan mereka. Mereka bukan saja pembuat senjata api yang hebat bahkan turut
digeruni sebagai penembak tepat. Ini berdasarkan catatan seorang pegawai
Belanda semasa tercetusnya Perang Padri.

Kebijaksanaan mereka menambahbaik rekaan senapang yang berasal dari China dan Turki sambil mengaplikasikan pengalaman menembak menjadikan mereka arif tentang mutu dan kualiti senjata yang dihasilkan. Beza senapang yang diimport dari luar dengan senapang buatan orang Minang ialah kewujudan sumbu khas.

Rekaan sumbu itu hanya wujud pada senapang Minang sahaja dan tidak pernah dilihat dalam mana-mana rekaan senapang termasuk senapang keluaran Empayar Turki Uthmaniyyah. Sementara Rusli Amrin berpandangan rekaan senapang Minang serupa dengan senapang yang dimiliki Belanda tetapi hanya terlewat beberapa tahun.

Daerah
yang dikenalpasti terkenal sebagai tempat penghasilan senapang ialah Sungai
Yani dan Sungai Puar. Selalunya, pembuatan peluru dibuat oleh kaum wanita
memandangkan kaum lelaki selalunya turun ke medan perang. Ini juga membolehkan
mereka memberi sumbangan kepada pertahanan orang Minangkabau biarpun berada di
rumah. Peluru yang digunakan ialah peluru timah yang dicampur dengan pecahan
porselin, besi dan beras dengan tujuan semua serpihan itu tersebar ke setiap
penjuru badan pihak musuh selepas tembakan dilepaskan.

Untuk menghasilkan peluru ini, ia dibuat dengan mencampurkan kalium nitrat yang diambil daripada najis haiwan dengan belerang yang diambil dari kawasan gunung berapi, kolam air panas atau arang. Kedua-duanya kemudian akan dimasak di atas wajan besi pada suhu yang tinggi.

Menurut Profesor Anthony Reid, kaedah yang digunakan kelihatan sederhana tetapi merbahaya. Beliau juga merasa hairan bagaimana ia dapat dihasilkan di rumah-rumah penduduk dan bukannya di satu tempat tertentu seperti kilang khas. Ini menunjukkan betapa telitinya orang-orang dahulu dalam menghasilkan perkara sebegini bagi mengelak berlakunya kemalangan semasa pembuatan peluru berlaku.

Namun, ramai sejarawan tertanya-tanya bilakah orang Minangkabau ini mengenali dan berupaya menghasilkan senapang buatan sendiri. Pertama, ilmu penghasilan senapang dibawa dari China semasa era Dinasti Ming.

Melalui hubungan erat antara China dengan kerajaan-kerajaan Melayu ketika itu termasuk Kesultanan Melayu Melaka, ini membolehkan berlakunya perpindahan ilmu terutama ilmu persenjataan sekitar Kepulauan Nusantara termasuk Melaka dan Sumatera berpuluh-puluh tahun sebelum penjajah Eropah menjejakkan kaki di sini.

Sementara teori kedua pula menyatakan ilmu pembuatan senjata ini diperoleh daripada Empayar Turki Uthmaniyyah. Menjelang akhir abad ke-15 dan awal abad ke-16, pencerobohan Portugal di Lautan Hindi menggusarkan Kesultanan Acheh hingga memaksanya mendapatkan bantuan daripada Islambul dengan menghantar ufti dan mengakui kekuasaan Uthmaniyyah. Sebagai balasan, Islambul menerusi wazirnya, Sinan Pasha mengirimkan pedang dan meriam Turki sebagai bantuan awal kepada Acheh pada tahun 1520. 17 tahun kemudian, satu armada laut dikirim oleh Sultan Suleiman al-Qanuni ke Gujerat untuk menghapuskan angkatan Portugal di situ sebelum berangkat ke Acheh untuk membantu kesultanan itu menentang pihak Batak dan angkatan perang Portugal di Melaka.

Pada
tahun 1567, satu surat dikirim ke Islambul oleh Sultan Awaluddin untuk memohon
bantuan ketenteraan Empayar Uthmaniyyah menghadapi ancaman Portugal. Sultan
Selim II bukan saja menghantar angkatan tentera tetapi juga golongan artisan
yang mahir dan berpengalaman dalam pembuatan senjata khususnya meriam dan
senapang. Kehadiran kelompok pandai besi ini membolehkan berlakunya perpindahan
maklumat yang membenarkan penduduk tempatan menghasilkan senjata sendiri. Jika
tidak, bagaimana penduduk tempatan mempunyai senjata api yang banyak semasa
digunakan dalam Perang Padri.

Namun, wujud kemungkinan ilmu penghasilan senapang ini datangnya dari China. Ini kerana kalium nitrat digelar garam China dan salji China mengikut catatan Arab dan Parsi. Selain itu, sumber kalium nitrat daripada najis haiwan diambil daripada teknologi China dalam mendapatkan sumber itu daripada najis haiwan. Berdasarkan catatan, penghasilan kalium nitrat itu datang dari satu suku kaum China yang kini menetap di Laos dan selalunya digunakan sebagai bahan api roket semasa menyambut perayaan Bang Fei. Namun, tidak mustahil juga ilmu penghasilan senapang dari kedua-dua kerajaan ini dicedok dan ditambahbaik oleh pembuat senjata Minangkabau sebelum diubah mengikut keperluan dan estetika masing-masing.

RUJUKAN:

Mohd
Ali, Muhamad Shafiq dan Ramli, Zuliskandar. (2015). TEKNOLOGI PERSENJATAAN
MINANGKABAU. Seminar Teknologi Melayu. Universiti Kebangsaan Malaysia. https://www.researchgate.net/publication/305259464_TEKNOLOGI_PERSENJATAAN_MINANGKABAU


10 Fakta Menarik Mengenai Haiwan

Dunia kita dipenuhi dengan haiwan serta keunikannya yang tersendiri. Haiwan-haiwan ini memiliki ciri tertentu yang mungkin kelihatan aneh kepada kita, tetapi ianya merupakan suatu keperluan untuk mereka meneruskan hidup. Ciri tersebut mungkin berfungsi sebagai mekanisme pertahanan untuk membantu haiwan tersebut menghindarkan diri dari haiwan pemangsa ataupun untuk membantu mereka mencari makanan. Berikut adalah sepuluh fakta mengenai haiwan yang mungkin boleh mengejutkan anda.

10. Katak mempunyai gegendang telinga di bahagian luar kepala mereka. Katak tidak mempuyai bahagian luar telinga seperti manusia, namun mereka mempunyai bahagian dalam dan tengah telinga serta luaran gegendang telinga yang dikenali sebagai ‘tympanum’.9. Memerang laut sentiasa terapung di permukaan air menggunakan bahagian badan belakang mereka semasa makan. Mamalia laut ini memakan haiwan seperti siput, kerang, kepah dan kima dengan cara sedemikian. Bulu mereka yang teramat lebat itu melindungi mereka daripada kesejukan air semasa mereka sedang makan.8. Beruang kutub sememangnya kelihatan berwarna putih, namun mereka mempunyai kulit yang berwarna hitam. Tidak seperti beruang lain, bulu mereka lutsinar dan memantulkan cahaya tampak. Hal ini membolehkan beruang kutub yang hidup di dalam kawasan artik tundra untuk bercampur dengan persekitaran bersalji itu.7. Ular sentiasa membuka mata mereka walaupun semasa tidur. Ular tidak menutup mata kerana tidak mempunyai kelopak mata. Mereka mempunyai ‘brille’ (sisik pada mata) yang menutup mereka dan turut tertanggal semasa mereka bersalin kulit.6. Cengkerik mempunyai telinga di bahagian hadapan kakinya. Telinganya yang terletak di bawah lutut merupakan antara telinga yang paling kecil dalam dunia haiwan. Selain cengkering, telinga belalang juga berada di bahagian kaki mereka.5. Tenggiling mampu mendengar dan menghidu anai-anai dan semut. Mereka menggunakan lidah yang panjang untuk mencapai kawasan busut anai-anai dan semut yang dalam. Haiwan tersebut mampu memakan ribuan serangga dalam masa satu malam.4. Ular tedung mampu membunuh dengan satu gigitan seawal sejurus mereka dilahirkan. Bisa anak ular tedung sama seperti tedung dewasa. Gigitan mereka berbahaya kerana mampu menyuntik bisa dalam jumlah yang banyak hanya dalam satu gigitan. Bisa tersebut mengandungi neurotoksin yang memberi kesan kepada pusat saraf lalu mengakibatkan lumpuh, kegagalan sistem pernafasan dan kematian.3. Burung jenjang mempunyai lutut yang mampu membengkok ke belakang. Sebenarnya, apa yang kelihatan seperti lutut itu adalah buku lali dan tumitnya. Kaki haiwan ini terletak hampir dengan badannya dan tersorok di bawah bulunya.

2. Udang pistol memerangkap mangsanya dengan memberi kejutan berupa bunyi bising yang dihasilkan oleh kukunya. Bunyi terseut sangat kuat sehingga ia mampu mengejutkan dan malah membunuh mangsanya. Bunyi yang terhasil itu mampu mencapai 210 desibel di mana ia lebih kuat berbanding bunyi tembakan pistol.

1. Sebahagian spesis Lelabah Bunga Australia memakan ibunya apabila sumber makanan menjadi terhad. Ibunya sanggup mengorbankan diri dengan menggalakkan anaknya yang masih kecil untuk menyerang,menghancurkan isi dalam dan malah memakan dirinya. Kanibalisme seperti ini juga boleh dilihat pada spesis lelabah yang lain.

RUJUKAN:Regina Bailey. (24 Mei 2019). Fascinating Animal Facts. ThoughtCo.https://www.thoughtco.com/fascinating-animal-facts-373895


Robohnya Kota Melaka, Emporium Maritim Melayu

“Jika roboh Kota Melaka, Papan di Jawa kami Dirikan, Jika sungguh bagai dikata, badan dan nyawa jadi taruhan.”

Melaka merupakan sebuah Empayar Maritim Melayu yang merentangi laluan perdagangan dunia di Selat Melaka. Laluan Selat Melaka menjadi penting dan terkenal apabila banyak kapal dagang yang bersaiz mega dibina lalu menyebabkan laluan sempit merentasi Segenting Kra menjadi tidak popular sehinggakan laluan tersebut ditutup sekitar kurun ke-13 M.

Kemakmuran Kota Melaka disebabkan oleh kebijaksanaan sultannya yang bijak dalam berdiplomasi dan mahir dengan perdagangan maritim. Setiap hari dianggarkan terdapat 2,000 buah kapal dagang yang akan singgah di pelabuhan-pelabuhan Kota Melaka untuk berdagang dan mengisi keperluan. Para pedagang juga sering singgah di Melaka untuk berehat dan mengisi masa terluang untuk menunggu angin monsun berubah.

Kemakmuran Kota Melaka menyebabkan ia menjadi tumpuan pedagang seluruh dunia dan digambarkan terdapat lebih 84 bahasa yang dipertuturkan di pasar Melaka. Uniknya, Bahasa Melayu merupakan Lingua Franca atau bahasa perhubungan antara bangsa-bangsa yang berdagang di Melaka mahupun seluruh laluan perdagangan bermonsun tersebut.

Tome Pires menganggarkan terdapat lebih kurang 4,000 pedagang asing di Melaka pada Tahun 1509, dengan 1000 orang pedagang daripada Gujarat. Laluan Selat Melaka juga menjadi laluan peribadi kepada Kesultanan Melayu Melaka. Semua kapal yang melaluinya perlu singgah di Melaka dan membayar tol.

Selain itu, Pires juga berpendapat bahawa Melaka merupakan Kota yang terbina untuk perdagangan, sangat sesuai berbanding mana-mana kawasan lain. Di sinilah berakhirnya monsun dan bermulanya monsun yang berbeza. Melaka dikelilingi oleh jalur perdagangan dan ia berada di tengah-tengahnya, dan perdagangan serta perniagaan di antara pelbagai negara yang terletak beribu batu jauhnya mesti datang ke Melaka untuk berdagang.

Kepentingan Bahasa Melayu sebagai bahasa perdagangan pada kurun ke-15 M sudah tidak dapat disangkal lagi apabila Bahasa Melayu diajarkan di Istana Ming dan digunakan sehingga ke Mekah sebagai bahasa selain bahasa Arab di sana.

Kekayaan Kota Melaka sebagai kota pelabuhan dicemburui ramai pesaingnya. Siam, Aru malah Makassar pernah datang untuk menyerang dan menakluk Melaka. Namun, kekuatan T3ntera Laut Melaka dan kebijaksanaan pembesar bermain taktik pep3rangan menyebabkan Melaka kekal bermandiri sehingga awal kurun ke-16 M.

Pada Tahun 1505 M, Raja Manuel I dari Portugal yang mengalami Era Eksplorasi mahu menguasai jalur perdagangan dunia. Portugal bertekad untuk menghapvskan pengaruh Perdagangan Islam di Lautan Hindi dengan menakluk Aden, Hormuz, Goa dan Melaka.

Barat Eropah terasa kesan daripada pen4klukan Konstantinopel ke tangan Uthmaniah dan Uthmaniah menutup jalur perdagangan ke dunia Barat. Tambahan pula, Venice yang menjadi orang tengah perdagangan di antara Cairo (Kerajaan Islam Mamluk) dan Eropah Barat bertindak mengenakan cukai yang tinggi.

Keadaan ini menyebabkan Portugal mahu mencari alternatif lain dari terus-terusan dimonopoli oleh Venice.

Jurutera pep3rangan yang digerakkan oleh Raja Manuel I ialah Afonso de Albuquerque. Afonso seorang jeneral yang genius dengan taktik p3rang dan risikan berjaya menakluk Aden, Hormuz dan Goa sebelum bergerak ke Melaka.

Pada Tahun 1509 M, Diogo Lopes de Sequeira dihantar ke Melaka oleh Raja Portugal dengan empat buah kapal Portugis untuk membuka jalur perdagangan dengan Melaka. Pada mulanya, rombongan Raja Portugal ini diterima oleh Sultan Mahmud Syah dengan hati yang terbuka.

Namun, pedagang-pedagang dari Goa dan sekitarnya seperti Malbari dan Calicut telah memberi amaran kepada baginda Sultan bahawa Portugis bukanlah bangsa yang berhati mulia. Mereka telah terkena kesannya apabila Portugis yang hadir di Barat India melakukan penj4rahan dan peny3rangan kapal-kapal Islam di Lautan Hindi.

Tambahan pula, rombongan delegasi yang tidak faham budaya Timur telah turun ke pelabuhan Melaka dan memeluk serta mencumbui wanita-wanita di Melaka menyebabkan mereka diperangi oleh hulubalang-hulubalang Melaka lalu dibunvh atau dipenj4rakan.

Afonso berlepas ke Melaka pada Bulan April 1511 dengan 1200 pejuang menaiki 18 buah kapal perang. Afonso yang tiba di pelabuhan Melaka pada Bulan Julai 1511 cuba menyerang dan menakluk Melaka, namun beliau gagal pada pertama kalinya.

Namun, Afonso berjaya memaksa Melaka untuk membebaskan tahanan perang Portugis seperti Rui de Araujo yang telah mempelajari dan mengetahui keadaan pertahanan di Melaka semasa dalam p3njara Melaka.

Rui de Araujo berjaya menghantar risikannya kepada Afonso semasa Afonso dalam usaha men4wan Goa melalui saudagar India kaya yang bernama Nina Chatu dan semasa Rui de Araujo dalam tahanan Melaka. Araujo menjelaskan berkenaan dengan kehebatan artileri Melaka sebagai pertahanan, kemakmuran Melaka sebagai sebuah kota yang kaya-raya dan ramai penduduknya.

Dalam surat de Araujo, dinyatakan bahawa Orang-orang Gujarati sedang bertungkus-lumus siang dan malam untuk membina kubu pertahanan Melaka dan Melaka tidak akan tunduk kepada kuasa Portugis. De Araujo juga menasihati Afonso untuk menyegerakan serangan kerana jika kubu pertahanan siap, Orang Portugis tidak mungkin boleh menjejakkan kaki ke Kota Melaka.

Kerajaan Melaka yang sedang dalam krisis pembesar kerana pembesar-pembesar utama negara telah dihukum bunuh sebelumnya bertindak mengupah tentera upahan untuk menahan s3rangan daripada Portugis. Portugis berjaya memaksa mereka berpaling tadah dan tidak membantu mempert4hankan kota Melaka, walaupun Melaka telah memberikan wang pendahuluan sebanyak tiga bulan kepada mereka.

Sultan Ahmad Syah yang menaungi takhta Sultan Mahmud ketika itu memberikan tentangan sengit kepada ketumbvkan Portugis yang meny3rang Melaka.

Setelah mendapatkan maklumat dan mendapatkan pertolongan orang-orang yang berpaling tadah menjadi tali barut Portugis, Portugis berjaya menawan Kota Melaka dengan menggunakan Jong Berni (sebuah ibukota di Timur Sumatra) dan Jong Cina.

Akhirnya, Pada Bulan Ogos 1511, Melaka kalah walaupun Kota Melaka terdapat banyak senjata artileri. Melaka berjaya dikalahkan disebabkan adanya pengkhianat yang membuka pintu kota dan pengawal kota yang mengawal artileri berpaling tadah daripada menyerang Portugis. Selain itu, Melaka juga tidak mempunyai serbuk belerang yang mencukupi menyebabkan mereka tidak mampu membalas ser4ngan meriam kapal Portugis yang dibina khas untuk men3mbak jauh ke daratan. Portugis juga berjaya menakluk beberapa Kota Pelabuhan Islam seperti Aden, Hormuz daan Goa dengan menggunakan taktik serangan ‘mengebom dari kapal’ tersebut.

RUJUKAN:

Paul Wheatley (1961). The Golden Khersonese, Kuala Lumpur, Universiti of Malaya Press.

Afonso de Albuquerque (diterjemahkan oleh Walter de Gray, 1875). The commentaries of the great Afonso Dalboquerque, second viceroy of India, London, Hakluyt Society.

Sejarah Melayu Versi Raja Bongsu (MS Raffles No. 18)

Gambar daripada: https://torredahistoriaiberica.blogspot.com/2010/12/afonso-de-albuquerque-2-governador.html?m=1


Saintis Temui Algae Mampu Tumbuh Di Planet Marikh!

Ketika ini, usaha penyelidikan dan penjelajahan planet Marikh sedang berjalan baik agensi kerajaan mahupun pihak swasta. Ini bagi membuka jalan kepada penubuhan koloni manusia di sana seperti yang diimpikan oleh Elon Musk dan Jeff Bezos. Bagaimanapun, seperti diperkatakan Dr Mark Watney (Matt Damon) dalam filem The Martian, penubuhan koloni bergantung kepada bagaimana manusia dapat menghasilkan mikroorganisma diperlukan untuk membentuk sistem sokongan kehidupan di Marikh.

NASA dan SpaceX (firma angkasa lepas milik Musk) sudah menegaskan antara cabaran penubuhan koloni manusia di Marikh ialah cabaran dari segi logistik. Sebarang idea membawa makanan dan oksigen ke sana dari bumi dianggap mustahil. Jadi, satu-satunya cara untuk merealisasikan impian itu ialah menghasilkan semuanya di Marikh.

Satu jenis mikroorganisma yang dilihat sesuai untuk tujuan ini ialah cyanobacteria. Jenis ini dilihat sesuai kerana ia boleh menghasilkan oksigen melalui proses fotosintesis dan menukar gas-gas seperti nitrogen dan karbon kepada nutrien yang boleh menyokong tumbuhan. Atmosfera Marikh mempunyai kedua-dua gas ini dan ia dilihat kunci kepada pembentukan ekosistem kehidupan di Marikh.

Begitupun, ia bukan bermakna ia solusi terbaik ke arah pembentukan koloni manusia. Ini kerana tekanan atmosfera di Marikh hanya sebahagian dariapda tekanan atmosfera bumi sekaligus menyebabkan air cecair tidak boleh wujud dan cyanobacteria tidak boleh tumbuh. Justeru, sekumpulan saintis mencadangkan pembentukan sebuah bioreaktor yang boleh meniru atmosfera bumi tetapi perlu bergantung kepada gas yang dibawa dari bumi.

Menerusi jurnal Frontiers in Microbiology, mereka percaya sejenis alga bernama Anabaena cyanobacteria sebagai bahan eksperimen sesuai untuk menguji bioreaktor yang dipanggil Atmos. Atmos terdiri daripada sembilan kebuk yang dikawal tekanan dan membenarkan saintis menghasilkan cyanobacteria dalam keadaan sama seperti Marikh.

Paling penting, ia boleh tumbuh dengan rancak dalam situasi atmosfera terdiri daripada 96% nitrogen dan 4% karbon dioksida dengan tekanan 100 hPa atau satu persepuluh daripada tekanan atmosfera bumi. Air boleh dimasukkan dalam bioreaktor tetapi ia boleh diperoleh di Marikh menerusi kawasan-kawasan yang diliputi ais.

Untuk langkah seterusnya, kumpulan penyelidik cuba menghasilkan semula regolith Marikh – lapisan habuk yang biasa ditemui di permukaan planet itu dan digunakan sebagai cara menghasilkan cyanobacteria. Hasilnya, cyanobacteria masih tumbuh tetapi tidak serancak mengikut medium penanaman biasa. Dalam tempoh 28 hari, ia berupaya menghasilkan separuh klorofil daripada klorofil yang dihasilkan dalam keadaan sama tapi menggunakan tanah biasa.

Akhir sekali, saintis menggunakan Anabaena cyanobacteria sebagai bahan untuk menghasilkan bakteria E. coli. Organisma sebegini boleh dihasilkan melalui biokejuruteraan dan boleh digunakan untuk menghasilkan sesetengah makanan dan ubat-ubatan tetapi tidak boleh tumbuh di Marikh. Tetapi dengan menjadikan Anabaena cyanobacteria sebagai asas, bakteria E. coli boleh dihasilkan dalam situasi Marikh.

Ini menjadikan spesies ini sesuai digunakan sebagai medium menghasilkan lebih banyak organisma di planet merah itu. Walaupun kajian bioreaktor ini mengujakan para saintis, salah seorang daripada mereka iaitu Cyprien Verseux mengingatkan ia masih lagi di peringkat awal. Tetapi beliau percaya ia boleh menjadi batu asas kepada penghasilan sistem penyokong kehidupan Marikh yang boleh diharap kelak.

RUJUKAN:

Taub, B. (2021). Algae Could Be Grown On Mars To Sustain Human Life. IFLScience!


Jalan Penarikan: Lebuhraya Tanah Melayu Yang Ulung

Semenanjung Melayu telah lama menjadi titik penting dalam sejarah perdagangan dan pembinaan empayar di rantau ini. Selat Melaka dan Selat Singapura kekal disanjung sebagai dua selat bagi pelayaran antarabangsa utama di dunia dari dulu sehingga kini.

Orang-orang Melayu yang terkenal sebagai pelaut hebat bukan sahaja mengharungi lautan, malah sungai-sungai yang merentasi hutan tebal untuk meneroka, membuka tanah dan membina penempatan di Alam Melayu ini. Tidak seperti lebuh raya berselirat yang kita ada sekarang, jalan pengangkutan sungai adalah amat penting di Tanah Melayu pada ketika itu.

Tersembunyi 116 kilometer jauhnya dari persisiran Selat Melaka di belantara Tanah Melayu, letaknya ‘Jalan Penarikan’, laluan sungai yang diterokai beratus tahun sebelum wujudnya Kesultanan Melayu Melaka pada kurun ke 15. Bagaimanakah pentingnya Jalan Penarikan ini dalam membentuk sejarah negara ini?

Jalan Perdagangan Utama

Walaupun terdapat pihak-pihak yang tidak bertanggungjawab yang mengatakan bahawa orang-orang bukan Melayu, Tamil Chola sebagai contoh, yang membawa ketamadunan ke Tanah Melayu, ini sebenarnya fakta yang tidak tepat. Tanah Melayu pernah menjadi wilayah kekuasaan kerajaan-kerajaan Melayu ulung di zaman silam seperti Langkasuka, Srivijaya, Melaka, dan Johor.

Oleh kerana sarat dengan muatan berharga, serangan-serangan lanun sering berlaku di laluan maritim Selat Melaka, terutamanya di kawasan berdekatan pulau peranginan Singapura, Pulau Sentosa yang dahulunya pernah dikenali sebagai Pulau Blakang Mati. Pulau Kukup yang terletak berdekatan Pekan Kukup di Johor, pernah menjadi sarang lanun, dipercayai mendapatkan namanya dari perkataan Melayu ‘gugup’, menggambarkan betapa gugupnya pelayar-pelayar ketika mereka melayari laluan berbahaya ini suatu ketika dahulu.

Jalan Penarikan dipercayai telah diterokai oleh sekumpulan sembilan keluarga dari Pasai (sekarang Acheh) di dalam ekspedisi mereka untuk mencari tanah subur bagi penempatan baru mereka. Tidak tepat untuk menyatakan peneroka Pasai ini adalah pendatang dari Indonesia kerana Indonesia sebagai sebuah negara belum wujud lagi pada ketika itu. Penerokaan mereka berakhir di Jempol, Negeri Sembilan, kawasan yang terletak di antara dua sungai utama bagi pengangkutan sungai – Sungai Muar dan Sungai Pahang.

Apabila peneroka-peneroka ini tiba, mereka mendapati bahawa Sungai Muar dan Sungai Pahang (melalui Sungai Serting) dipisahkan oleh daratan sempit sejauh 600 meter. Ini memerlukan mereka untuk menarik sampan ke daratan untuk berpindah ke sungai yang satu lagi – makanya nama ‘penarikan’ telah diberikan untuk laluan ini. Sejak itu, Jalan Penarikan menjadi semakin popular di kalangan pedagang-pedagang Arab yang mengimpikan laluan yang lebih selamat untuk ke Laut China Selatan tanpa perlu mengelilingi Tanah Melayu menerusi Selat Melaka, Selat Johor ataupun Selat Singapura yang terkenal dengan keganasan para lanun.

Selain menjadi laluan utama perdagangan, Jalan Penarikan juga penting dalam usaha penjajahan dan pengembangan empayar kerajaan-kerajaan serantau. Apabila Melaka muncul di puncak kegemilangan, ia telah digunakan oleh kesultanan ini bukan sahaja sebagai laluan perdagangan, tetapi juga sebagai medium dalam pengembangan agama Islam.

Siam dipercayai telah menggunakan laluan ini di dalam ekspedisi ketenteraannya menentang Kesultanan Melaka. Fakta sejarah ini diperkukuhkan menerusi penemuan batu nisan seorang panglima Siam bertahun 1265, memungkinkan bahawa Melaka telah wujud lebih awal dari tahun 1400. Malah, Institut Kajian Sejarah dan Patriotik Malaysia (IKSEP) berpendapat bahawa Melaka mungkin ditubuhkan pada tahun 1262.

Sebagai jalan utama menghubungkan barat dan timur, Jalan Penarikan pernah menjadi sebuah laluan yang sarat dengan aktiviti perdagangan. Sungai-sungai ini dahulunya mempunyai kedalaman 6-9 meter, sesuai dimudiki kapal-kapal. Kini, Jalan Penarikan hanya tinggal sejarah. Proses urbanisasi, pembalakan dan pembersihan hutan menyebabkan sungai-sungai di kawasan Jalan Penarikan berkelodak hanya berkedalaman 1.5 meter sahaja.

Sewaktu zaman pemerintahan British, jalan-jalan raya dan landasan keretapi mula dibina menghubungkan pekan-pekan dan bandar-bandar di pantai barat dan pantai timur Tanah Melayu. Malaysia terus mengalami proses modernisasi yang berterusan sejak kemerdekaan dan ini bermakna pengangkutan keretapi dan kenderaan bermotor telah mengambil alih fungsi sungai-sungai sebagai nadi pengangkutan utama. Secara perlahan, Jalan Penarikan makin diabaikan dan akhirnya dibiarkan dimamah belantara.

Kesimpulan

Jalan Penarikan pernah memainkan peranan utama dalam membentuk sejarah Tanah Melayu. Ia merupakan jalan penghubung pertama timur-barat di Tanah Melayu ratusan tahun sebelum wujudnya Lebuhraya Karak dan Jalan Raya Timur-Barat. Tidak seperti laluan terkemuka dunia yang lain seperti Selat Melaka dan Singapura ataupun Jalan Sutera, Jalan Penarikan kini telahpun luput dalam memori kebanyakan rakyat Malaysia.

Sebaliknya, majoriti rakyat Malaysia sangat mengenali tinggalan penjajah seperti tapak warisan dunia UNESCO di Georgetown, Kota A’ Famosa, Gedung Stadhuys Melaka dan Bangunan Sultan Abdul Samad – kesemuanya dibangunkan oleh penjajah Barat, bukannya legasi orang-orang Melayu dan masyarakat setempat.

Jalan Penarikan telah diterokai dan ditemukan oleh peneroka Melayu sepatutnya diangkat sebagai lambang kebanggaan negara – suatu simbol kegemilangan pelaut dan peneroka Melayu yang berusaha menemukan jalan paling singkat menghubungkan Selat Melaka dan Laut China Selatan. Agak menyedihkan sekiranya rakyat Malaysia lebih peka dengan tinggalan penguasa Eropah di negara ini tanpa menyedari kebijaksaan bangsa Melayu di masa lampau dalam bidang pelayaran dan penerokaan.

Sejarah ditulis oleh pihak-pihak yang memegang kuasa dan kini, kita tidak lagi diperintah oleh penjajah Barat. Tidak perlu kita menerima kata-kata nista bahawa orang-orang Melayu pemalas dan tidak berkebolehan. Jalan Penarikan adalah bukti kehebatan bangsa Melayu dalam teknologi pelayaran, penerokaan dan perdagangan. Tiba masanya untuk kita mengambil alih tampuk utama dalam penulisan sejarah negara berlandaskan kekuatan bangsa bagi membina jati diri yang lebih utuh di kalangan generasi muda terutamanya anak-anak Melayu bagi memacu negara menuju kegemilangan.

Dr. Mohd Hazmi Mohd Rusli ialah seorang pensyarah kanan di Fakulti Syariah dan Undang-undang, Universiti Sains Islam Malaysia dan seorang Profesor Pelawat di Sekolah Undang-undang, Far Eastern Federal University, Vladivostok, Russia.


AUKUS: Langkah Amerika Untuk Seimbangkan Kuasa China

Bagi yang first time dengar pasal AUKUS, tak, ia bukan nama kedai nasi kukus. AUKUS adalah singkatan Australia-UK-US, merujuk kepada perjanjian kerjasama ketenteraan antara 3 negara yang diumumkan pada 15 September.

Di bawah perjanjian AUKUS, 3 negara ini akan bekerjasama dalam bidang ketenteraan termasuk perkongsian perisikan, dan juga perkongsian teknologi pembinaan kapal selam berkuasa nuklear US kepada Australia.

Kalau jadi, maka Australia akan jadi negara ke-7 yang memiliki kapal selam nuklear selepas US, UK, Perancis, Rusia, China dan India.
Kenapa nak bagi Australia? Apa yang special sangat Australia ni?

Sebab Australia adalah sebahagian daripada Quad atau Dialog Keselamatan Empat Hala (Quadrilateral Security Dialogue) yang dianggotai oleh US, Australia, Jepun dan India, yang ditubuhkan pada zaman Trump untuk mengimbangi kuasa China di rantau Indo-Pasifik (Lautan India dan Pasifik).

Kenapa tak bagi Jepun atau India? Sebab Jepun masih tak benarkan penggunaan senjata nuklear (akibat jadi mangsa senjata nuklear semasa P.eran.g Dunia Kedua), manakala India dah ada kapal selam nuklear.

Jadi dengan AUKUS ni, perancangan US untuk mengimbangi China akan jadi lebih mantap konon. Kedua-dua Australia dan India yang ada kapal selam nuklear boleh sekat kapal p.era.ng China daripada menembusi Lautan India.

Tapi pengumuman AUKUS ni mendatangkan banyak reaksi negatif. Perancis sampai jadi mengamuk, panggil balik dutanya ke US dan Australia.
Sebab Perancis dan Australia dah ada deal untuk buat kapal selam yang berbilion-bilion, tapi dibatalkan sebab ada AUKUS ni.

Lagi buat teruk, AUKUS ini diumumkan tanpa memaklumkan Perancis terlebih dahulu. Menteri Luar Perancis kata AUKUS ini ibarat “tikam belakang”. Kesatuan Eropah (EU) juga menyatakan sokongan dan solidariti kepada Perancis dan kecam US tak jaga perasaan sekutu.

2 daripada anggota Five Eyes (pakatan perkongsian perisikan antara US, UK, Australia, New Zealand dan Kanada) juga tak dimaklumkan pasal AUKUS (tipu lah kalau tak terasa). Walaupun New Zealand tak bantah AUKUS, tapi dia bagitau siap-siap kapal selam nuklear Australia jangan harap nak masuk perairan NZ sebab NZ ada dasar bebas nuklear sejak 1987.

Di kalangan Quad, walaupun India tak menyatakan bantahan, tipu lah kalau tak terasa. Ada sentimen di India bahawa AUKUS ni seolah-olah “downgrade” kedudukan India sebagai sekutu utama US. Dah ada Quad, pergi buat AUKUS lagi buat apa.

Orang expect Biden akan memperbaiki hubungan US dan sekutunya yang rosak di zaman Trump. Tapi dengan AUKUS, semua sekutu utama US kena offended.

Orang expect Biden akan menggabungkan Quad, G7 (US, UK, Kanada, Perancis, Jerman, Itali dan Jepun) dan Korea Selatan jadi satu pakatan demokrasi (D10), sekali dia menyempitkan pakatan kepada UK dan Australia. Negara-negara Eropah terutamanya Perancis paling benci kalau negara-negara Anglo ni buat pakatan tak ajak.

Jadi tak keterlaluan kata AUKUS adalah satu lagi “blunder” dasar luar Biden selepas Afghanistan.

Abang long negara-negara Asia Tenggara (ASEAN) iaitu Indonesia juga menyatakan bantahan terhadap AUKUS. Lawatan PM Australia ke Indonesia pun kena batal. Indonesia anggap AUKUS akan mencetuskan perlumbaan senjata di Asia Tenggara, dan persengketan China-AUKUS akan menggugat ZOPFAN (Zon Aman, Bebas dan Berkecuali) dan SEANWFZ (Zon Bebas Senjata Nuklear Asia Tenggara) yang masih didukung oleh ASEAN. Tak nak nanti China dan AUKUS berjuang, ASEAN m.a.ti di tengah-tengah.

Tapi bukan kah negara-negara ASEAN pun rasa terancam dengan China? Kenapa tak sokong AUKUS yang dicipta untuk mengimbangi China?

Ada dua sebab.

Yang pertama, ekonomi.

Pada tahun 2000, hanya 4 daripada 10 negara ASEAN (Vietnam, Laos, Cambodia, Myanmar) yang bergantung kepada China untuk mengeksport barangannya. Hari ini, 10 daripada 10 negaraASEAN bergantung kepada China sebagai pasaran eksport terbesar.

Jadi negara-negara ASEAN tak nak dipaksa untuk buat pilihan antara US dan China. Benar, buat pakatan ketenteraan dengan US boleh mengimbangi China, tapi pada masa yang sama ia akan mengundang reaksi daripada China. Kalau China mengenakan sekatan terhadap barangan eksport, negara rugi, ekonomi merudum, siapa nak tanggung?

Dilema ni tak akan berlaku kalau US adalah kuasa yang dominan dari segi ketenteraan dan ekonomi pada masa yang sama.

Macam di zaman P.era.ng Dingin, Thailand, Filipina, Singapura, Jepun, Korea Selatan ni semua masuk kem US sebab US buka pasarannya dan bagi pelaburan kepada negara sekutu. Jadi negara tak kisah memeluk US dan mengetepikan kuasa besar lain sebab US payung semua. Tapi sekarang, US nak jaga ekonomi sendiri pun tak mampu, apatah lagi nak jaga sekutu.

Sebab itu, apabila Obama memperkenalkan dasar “Pivot to Asia” pada 2011, negara-negara ASEAN termasuk Indonesia dan Malaysia mengalu-alukan dasar tersebut, melihat ia sebagai satu cara untuk mengimbangi kuasa China.

Malaysia menaiktaraf hubungannya dengan US kepada “Comprehensive Partnership”, dan menyertai perjanjian perdagangan Trans-Pasifik (TPP) yang dapat mempelbagaikan eksport ke negara selain China, terutamanya ke US.

Tapi tiba-tiba Trump naik, tarik US keluar daripada TPP dan mengisytiharkan dasar “America First”. Itu menyedarkan negara-negara ASEAN tentang betapa rapuhnya komitmen US. Hari ini Republican naik, dasar lain; besok Democrat naik, dasar lain. Negara ASEAN lebih berhati-hati dalam bekerjasama dengan US, takut nanti menjerat diri.

Itu membawa kepada sebab kedua kenapa ASEAN tak sokong AUKUS: keraguan terhadap komitmen US.

Walaupun Trump digantikan oleh Biden yang beriya-iya kata “America Is Back”, tapi apa yang berlaku di Afghanistan menunjukkan masih terlalu awal untuk memeluk US sepenuhnya.

Afghanistan adalah sekutu US bertaraf Major Non-NATO Ally, tapi Biden tinggalkan Afghanistan macam tu saja, biarkan ditawan oleh Taliban. Alasan US ia tidak lagi ada kepentingan di

Afghanistan dan tawar hati dengan kerajaan Afghanistan. Itu ally, apatah lagi negara-negara yang bukan ally.

Beberapa hari selepas Afghanistan ditawan Taliban, Naib Presiden Kamala Harris buat lawatan ke Vietnam, konon nak ajak sama-sama buat jajaran lawan China.

Vietnam adalah musuh tradisional China, dan kedua-dua negara sekarang merebut Kepulauan Paracel dan Spratly di Laut China Selatan. Jadi, munasabah bagi Vietnam berpihak kepada US.

Sekali Vietnam pergi mengadap China sehari sebelum Harris datang, bagitau China bahawa Vietnam tak akan berpihak kepada US. Takut lawatan US akan menyinggung China. Vietnam tak yakin

US sekarang akan membantu Vietnam sekiranya Vietnam terpaksa berp.er.ang dengan China, dan takut permusuhan dengan China akan menjejaskan ekonominya.

Kat Malaysia ada ramai yang stim pasal AUKUS, nak sangat Malaysia menyatakan sokongan kepada AUKUS. Kononnya Australia adalah rakan Malaysia dalam Five Powers Defence

Arrangements (FPDA) bersama-sama UK, New Zealand dan Singapura, dan penglibatan Australia dalam AUKUS akan mempertahankan kedaulatan Malaysia daripada ancaman China.

Tapi, FPDA bukan pakatan pertahanan. Ia hanya sebuah “arrangement” (bukan agreement) untuk mengadakan konsultasi dan kerjasama yang tidak mengandungi “mutual defense commitment”.

Kalau Malaysia dise.ran.g, Australia atau UK tak wajib bantu Malaysia.

Kedinamikan AUKUS juga akan berubah ikut perkembangan politik US, UK dan Australia. Kerajaan Australia sekarang yang diterajui oleh Liberal (konservatif) sokong AUKUS, tapi kalau nanti Labour yang pro-China naik, ubah lagi dasar.

Sama juga dengan US, nanti kalau pengganti Biden tak nak buat AUKUS lagi, Malaysia yang beriya-iya pro-AUKUS nak letak mana?

Malah sejauhmana Australia boleh mengimbangi China dengan berkesan pun menjadi tanda soal. Australia macam negara ASEAN juga, ekonominya bergantung kepada China. 40% eksport

Australia adalah ke China (lagi banyak berbanding Malaysia dan Indonesia), dan nilai dagangan Australia-China adalah 5 kali ganda nilai dagangan Australia-US.
So kalau Australia buat China marah, China buat sekatan terhadap eksport Australia, melutut juga Australia nanti.

Jajaran dengan US dan sekutunya bagi tujuan mengimbangi China akan lebih berkesan sekiranya US dan sekutunya kembali menjadi kuasa ekonomi yang dominan yang memiliki asas ekonomi kukuh.

Apabila kebergantungan ekonomi negara-negara serantau terhadap China dikurangkan, maka negara akan ada lebih banyak ruang autonomi untuk mempertahankan kedaulatan sendiri.

Dengan kata lain, “economic balancing” adalah lebih utama berbanding “military balancing”. Military balancing tanpa economic balancing hanyalah sia-sia.

Tapi malangnya, tak nampak apa plan serius kuasa-kuasa besar anti-China ni nak kurangkan dominasi ekonomi China.


Jom Belajar Sunnah Nabi Bercincin

1) Memakai cincin merupakan sunnah yang sabit dari Rasulullah ﷺ.

Perlu faham,bila sebut Sunnah, ia masih tertakluk kepada hukum taklif yang lima bergantung keadaan, samada Wajib, Sunat, Harus, Makruh, Haram.

Secara umumnya, sunat memakai cincin atas dasar ittiba'(mengikut/mencontohi) Baginda.

2)Bagi lelaki boleh memakai cincin Perak,dan bukan Emas.

Diharuskan memakai selain perak,cuma menurut sebahagian fuqaha’ makruh memakai cincin besi.

Demikian juga harus memakai cincin dari logam bernilai selain Emas semisal Titanium.

Adapun cincin dari kayu, batu dan sebagainya kekal harus hukumnya.

3) Diharuskan memakai cincin yang berukir mahupun cincin yang memiliki batu yang diikat padanya berdasarkan hadith-hadith yang menerangkan sifat cincin Rasulullah ﷺ.

4) Rasulullah ﷺ sering memakai cincin di kelingking kanan Baginda,sementara ada riwayat bahawa cucunda Baginda,Sayyiduna Imam Al Hasan dan Al Husain رضي الله عنهما وسلام الله عليهما memakai cincin di tangan kiri.

5) Ada riwayat dalam Sahih Muslim yang secara zahir menyebutkan larangan memakai cincin di jari tengah dan jari telunjuk bagi lelaki.Menurut Imam An-Nawawi tegahan ini hanya bersifat makruh,bukan haram.

RUJUKAN:-Mawahib Al Laduniyyah bil Minah Al Muhammadiyyah,Imam Ahmad bin Muhammad Al Qastallani رحمة الله عليه-Mawahib Al Laduniyyah ‘Ala Syamaail Muhammadiyyah,Imam Abu ‘Isa Muhammad bin ‘Isa At-Turmudzi رحمة الله عليه-Al Minhaj bi Syarh Sahih Muslim,Imam Yahya bin Syaraf An-Nawawi رحمة الله عليه

Gambar: Mawlana Imam Nuruddin ‘Ali Jum’ah حفظه الله ورعاه mengenakan cincin di kelingking kanan beliau.


Kaedah Belajar Sejarah Supaya Tidak Boring!

Sejarah boring? Sebenarnya, jangan bergantung pada kelas sejarah di sekolah semata. Cuba juga kaedah ni;

1. Mengkaji etimologi atau asal usul perkataan.

Etimologi juga boleh bantu kau faham peristiwa penting, latar belakang, sosiobudaya dan garis masa perkataan tu digunakan.

2. Mengkaji gambar atau lukisan.

Melaluinya, kau boleh tahu sejarah subjek dalam gambar atau lukisan tu. Gaya lukisan, latar belakang juga bantu kau faham kisah disebaliknya.

1 gambar memang ada 1000 cerita!

3. Mengkaji gambar atau lukisan.

1 gambar memang ada 1000 cerita!

4. Melalui masakan dan makanan.

Resepi keluarga atau hidangan tradisional sentiasa ada kisah menarik untuk didalami. Melaluinya kau boleh tahu sejarah dan budaya makanan dan sosiobudaya masyarakat sekitar makanan tu, malah menilai tahap ekonomi dan amalan pemakanan ketika itu.

5. Mengkaji peta atau atlas.

Peta atau atlas boleh dikembangkan dengan mengkaji banyak kisah misalnya tentang bagaimana sesebuah negara itu wujud, sejarah konflik sempadan dan geopolitik, perkembangan empayar, laluan purba darat dan laut serta garis masa yang terlibat.

6. Mengkaji rekabentuk dan warna bendera dan jata negara.

Sebagai simbol kebanggaan dan kedaulatan, bendera dan jata boleh menceritakan sejarah pembentukan sesebuah negara. Setiap elemen pada bendera ada kisah tersendiri di sebaliknya.

7. Mengkaji rekabentuk dan warna bendera dan jata negara.

8. Melawat tapak-tapak bersejarah atau kawasan arkeologi.

Tapak bersejarah beri kau peluang untuk belajar dan meneliti tarikan sejarah terus dari sumber utamanya sendiri. Malaysia ada banyak tapak sejarah yang menarik, cuma kita je kena rajin dan tahu nak cari.

9. Sejarah lisan dari pengkisahan orang-orang lama.

Kalau pulang ke kampung, mintalah emak ayah ceritakan kisah hidup mereka, kisah bagaimana mereka menyara hidup dan berkeluarga. Tanya mereka apa peristiwa-peristiwa penting yang berlaku semasa mereka membesar.

Menarik!

10. Akhir sekali, MUZIUM!

Cubalah ke muzium. Ia akan berikan kau pengalaman menarik yang merangsang audio, visual dan lain-lain deria untuk belajar sejarah secara lebih interaktif dengan mudah dan selesa!


Adakah Tai Itu Siam?

Thailand, satu negara yang unggul di Asia Tenggara, sektor pertaniannya adalah antara yang termaju di rantau ini dengan pelbagai inovasi dihasilkan bagi meningkatkan pengeluaran industri pertanian mereka, selain itu ia turut terkenal dalam industri pelancongan berikutan memiliki pantai dan pulau yang menarik. Gajah Putih adalah nama jolokan bagi negara ini, dan haiwan ini menjadi kebanggaan dalam masyarakat Thai, malah populasi Gajah di negara ini sememangnya amat besar, sistem monarki di Thailand merupakan antara yang tertua di dunia dan uniknya ia dapat mengekalkan kemerdekaan sepanjang perluasan kuasa imperialis Barat, malah ketika Perang Dunia Kedua ia masih lagi sebuah kerajaan berdaulat berikutan kerjasama yang diberi oleh Kerajaan Thai dengan tentera Imperial Jepun. Penulisan kali ini sebenarnya cuba untuk menyingkap perihal sejarah asal dan usul kewujudan negara ini ditengah-tengah Asia Tenggara dan juga cuba untuk menjawab tajuk di atas.

Siam

Kurun ke-9 sebelum masihi, iaitu sewaktu penghijrahan manusia dari kawasan Selatan China ke kawasan Asia Tenggara, terdapat dua suku kaum bangsa kuno iaitu Mon dan Khmer telah mendiami kawasan Tanah Besar Asia Tenggara. Bangsa Mon mendiami kawasan tengah dan utara Thailand moden hinggalah ke sebahagian besar kawasan Burma, bangsa Khmer pula mendiami sekitar Lembah Mekong dan mengasaskan kerajaan Kemboja dengan Angkor sebagai ibu negerinya. Kerajaan Kemboja kemudiannya berkembang sebagai satu empayar bermula kurun ke-9 hingga kurun ke-15 Masihi, terdapat satu inskripsi telah ditemui di Angkor Wat yang menyatakan perkataan “Syam” atau “Sayam” bermaksud Orang berkulit sawo matang, mereka inilah di kenali sebagai Siam yang juga merupakan sebahagian daripada naungan Kemboja, mungkin sekali mereka adalah Bangsa Mon dan mereka telah mengasaskan kerajaan Dvaravati dengan Haripunjaya sebagai pusat pentadbirannya.

Mon dan Khmer adalah bangsa yang berhijrah, sebelum itu di kawasan tanah besar terutamanya sekitar sempadan Thailand moden terdapat dua bangsa asli yang mendiami kawasan tersebut mereka adalah kaum Negrito juga disebut Sakai, mereka mendiami kawasan selatan dan sebahagian besar kawasan Semenanjung Tanah Melayu dan kaum Lawas mendiami bahagian Utara Thailand malah sebahagian kawasan Burma dan keturunan mereka masih dapat dilihat. Secara fizikal, kaum Sakai berbeza dengan kaum Lawas yang memiliki perwatakan yang elok dan lebih baik berbanding bangsa Sakai malah dipercayai bahawa bangsa Tai telah berasimilasi dengan suku kaum Lawas berikutan perwakatan mereka yang lebih elok.

Beberapa ratus tahun sebelum masihi, kawasan yang didiami oleh Sakai telah diceroboh oleh bangsa Khmer, memaksa orang-orang Sakai berundur jauh ke tengah-tengah Semenanjung berikutan Khmer pada masa tersebut membunuh seluruh komuniti Sakai di kawasan Tanah Daratan.

Tai

Tai adalah satu bangsa berasal dari Barat Daya China, dan kewujudan mereka seawal pembentukan tamadun China itu sendiri, pada tahun 650 Masihi bangsa Tai telah mengasaskan kerajaan mereka sendiri di kawasan Selatan China dengan dikenali sebagai Nanchao. Sungguhpun demikian, bangsa Tai telah berhijrah ke kawasan Tanah Besar Asia Tenggara lama sebelum kewujudan Nanchao lagi, mereka telah berasimilasi dengan bangsa Lawas melalui perkahwinan campur.

W.A.R Wood, menyatakan bahawa Chiengsen merupakan kerabat Tai pertama muncul sebagai pemerintah di Siam, bagaimanapun Wood tidak dapat menjelaskan dengan jelas berkenaan dengan kerabat ini berikutan kelemahan kredibiliti sumber maklumat, kecuali kisah raja terakhir dari keluarga tersebut yang bernama Putera Phrom. Beliau mengasaskan Kota Muang Fang pada tahun 857 Masihi, penubuhan kota tersebut mendorong sejumlah penduduk bahagian selatan yang terdiri daripada bangsa Tai mengalu-alukan penguasaan putera tersebut di bahagian tersebut. Tidak lama selepas itu, beberapa kota lagi telah diasaskan oleh Bangsa Tai di Siam antaranya Muang Sao.

1057, Raja Anurutha dari Burma menakluk Siam, Empayar Kemboja dan menyerang kedudukan tentera China di bahagian selatan negara tersebut, pencerobohan dan penaklukan Raja Burma ini telah membuka peluang kepada bangsa Tai untuk menubuhkan kerajaan bebas dan separa bebas. 1096 Masihi, Kun Chom Tamma, anak lelaki Putera Phrom mengasaskan Kota Payao menjadikan kota tersebut sebagai ibu kota kerajaan Tai yang merdeka.

Muang Fang dan Payao adalah kota bagi bangsa Tai di Siam, mereka sangat menentang pendudukan Kemboja ke atas Siam, hingga tercetusnya perang diantara kedua-dua pihak pada 1238 Masihi. Raja Kemboja telah menghantar Khlon Lamphon bagi menundukan kembali kedua-dua wilayah taklukannya, bagaimanapun wakil Kemboja ini ditentang hebat dua orang wira Tai iaitu Kun Bang Klang Tao, dan Kun Pa Muang. Wira-wira Tai ini telah berjaya menumpaskan Empayar Kemboja, Kun Bang Klang Tao telah mengasaskan kerajaan Sukotai dengan gelaran Raja Sri Intaratitya manakala Kun Pa Muang telah ditabalkan sebagai Raja Kemboja.

Kesimpulan

Siam adalah sebuah negara yang sering kali diperintah oleh pelbagai dinasti, kata akar Siam itu sendiri merujuk kepada penduduk asal yang berkulit Sawo Matang, jadi dapat kita putuskan bahawa Tai adalah bangsa, manakala Siam itu adalah kawasan berdaulat dalam sempadan yang khusus.

Rujukan

LePoer, Barbara Leitch, ed. Thailand: A Country Study. Washington, D.C.: Federal Research Division, Library of Congress, 1989. Print.

Wood, W. A. R. A History of Siam, from the Earliest times to the Year A.D. 1781. Bangkok: Chalermnit hop, 1959. Print.


Kegilaan Terkini Trump Dan Mordi

Ada 2 isu menarik berlaku dalam 24 jam yang lepas. Aku explain sekali gus sudah.

Yang pertama, kerajaan India di bawah Modi memansuhkan status autonomi negeri Jammu dan Kashmir, mengisytiharkan ia sebagai wilayah kesatuan (“union territory”, di bawah pentadbiran kerajaan pusat, macam kita punya wilayah persekutuan). Dari negeri (rajya) diturun taraf jadi wilayah (pradesh).

Ramai risau tindakan kerajaan Modi akan menyemarakkan sentimen separatis yang telah lama wujud di Jammu dan Kashmir (kerajaan India menuduh Pakistan sebagai dalang disebalik kegiatan separatis). Jadi Modi cepat-cepat hantar pasukan keselamatan ke Jammu dan Kashmir, mengenakan perintah berkurung, menutup akses internet dan telefon.

Kenapa Modi tiba-tiba nak cari sakit? Sebelum tu, kena rewind sedikit sejarah Jammu dan Kashmir.

Jammu dan Kashmir ialah kawasan Kashmir di bawah kawalan India. Pada tahun 1947, British India berpisah menjadi India dan Pakistan. Kawasan yang majoriti penduduknya orang Islam digariskan ke dalam Pakistan manakala kawasan majoriti penganut Hindu digariskan ke dalam India. Kashmir majoriti penduduknya orang Islam tapi pemerintahnya Hindu. Jadi India dan Pakistan masing-masing klaim Kashmir dan menguasai sebahagian daripada Kashmir. China juga menguasai sebahagian Kashmir.

Kashmir di bawah kawalan India ni (Jammu dan Kashmir) diberi status autonomi oleh Perlembagaan India menerusi Perkara 370. Perkara 35A juga melarang orang India dari negeri lain untuk membeli tanah di Jammu dan Kashmir dan memegang jawatan dalam kerajaan negeri Jammu dan Kashmir. Tapi status autonomi tersebut tidak disenangi oleh Bharatiya Janata Party (BJP) iaitu parti PM Modi yang melihat ia sebagai punca Hindu di sana (Kashmiri Pandit) mengalami diskriminasi.

Jadi salah satu manifesto BJP semasa pilihanraya umum Mei lepas ialah pemansuhan Perkara 370 dan 35A yang dianggap perlu untuk membela nasib Kashmiri Pandit dan juga untuk keselamatan. Kerajaan negeri dianggap gagal membanteras separatis malah bersubahat dengan Pakistan, maka kerajaan Modi anggap solusinya adalah meletakkan Jammu dan Kashmir di bawah kawalan langsung kerajaan pusat.

Tapi “trigger” yang sebenar bukan manifesto tapi perjumpaan antara Imran Khan (PM Pakistan) dan Donald Trump pada 23 Julai lepas di mana Trump bersetuju untuk menjadi “orang tengah” dalam isu Kashmir. Perkara itu menimbulkan reaksi hebat daripada ahli politik BJP dan mereka menuntut Modi untuk “assert” kedaulatan ke atas Kashmir secara keseluruhan, sebelum apa-apa yang merugikan berlaku, baik India ada total control ke atas Jammu dan Kashmir.

Isu Kashmir ni sensitif bagi nasionalis India. Kalau korang ada berurusan dengan klien India, nak buat powerpoint presentation tu check dulu peta India yang korang pakai. Kat internet ada banyak gambar peta India-Pakistan di mana kawasan Kashmir tu digariskan ke dalam Pakistan. Naya kalau tunjuk depan orang India.

Yang kedua, US melabel China sebagai “currency manipulator” (pemanipulasi matawang).

Benda ni dah banyak kali Trump kata nak buat, dan kali ni dia dapat nak buat sebab China membenarkan nilai Renminbi (atau Yuan, matawang China) melemah ke bawah paras 7 Yuan berbanding Dolar US buat kali pertama sejak tahun 2008.

Langkah China itu adalah untuk mengurangkan kesan yang bakal menimpa ekonominya selepas Trump memulakan pusingan trade war ke-4 pada 1 Ogos dengan mengenakan 10% tarif ke atas $300 bilion nilai barangan China yang akan berkuatkuasa pada 1 September.

Basically sekarang semua barangan China ke US dah dikena tarif. China nak balas balik guna tarif tak boleh sebab dalam last round (September-November 2018) hampir semua barangan US yang dieksport ke China dah dikenakan tarif. Jadi China hanya boleh bergantung kepada nilai matawang yang rendah untuk mengurangkan kos eksport.

Tapi langkah itu kena tepat dengan selera Trump yang selama ini mendakwa China sengaja merendahkan nilai matawang untuk meningkatkan eksport mereka. Jadi China kira macam masuk “perangkap” Trump juga. Tapi label pemanipulasi matawang ni sebenarnya tak ada kesan sangat pun selain penalti ke atas barangan China. Tapi since kedua-dua negara memang dalam trade war jadi tak kisah lah penalti.

Trump sebenarnya nak pressure China untuk perundingan bulan September nanti. Tambahan pula sekarang Trump perlu berkempen untuk pilihanraya tahun depan, jadi kena tunjuk “tough” di depan penyokong. Kalau ekonomi China terjejas, US susah. Ekonomi US terjejas, China pun susah. Trump masih harapkan dia mampu pressure China untuk mencapai “deal” yang dia idamkan. China pula nak melengah-lengahkan tapi ia pun mula merasai kesan (antaranya capital outflow) daripada trade war yang berpanjangan.

Dan Trump sengaja bising-bising nak IMF masuk campur walaupun dia tahu IMF tak ada kuasa nak memaksa negara mengubah kadar pertukaran matawang (kecuali kalau negara nak meminjam, then baru IMF boleh menetapkan syarat). Jadi itu memberi alasan kepada Trump untuk terus “menyerang” institusi antarabangsa seperti IMF dan WTO sebagai “tak berkesan”, mengabsahkan tindakan unilateral US (unilateral bermaksud bertindak tanpa consult negara lain). Bunuh dua burung guna satu batu.

Ramai akan lihat Trump dan Modi sebagai “orang gila” yang membawa masalah kepada dunia. Tapi mereka sebenarnya sedang main “game” masing-masing. “Irrationality” mereka adalah “calculated”. Jadi kita kalau nak memahami dunia di sekeliling kita, kena kurangkan “judgmental” dan perbanyakkan “analytical”.


Pedang Legenda Tamadun China

Pernah menonton salah satu adegan dalam drama atau filem The King Arthur yang di mana King Arthur menarik pedang Excalibur dari celahan batu besar ? Pedang Excalibur menjadi kebanggaan rakyat Barat. Tetapi di Asia, rakyat China berbangga dengan kewujudan pedang Goujian yang dianggap legenda. Kali ini, kita akan terbang ke negara China.

• Pada tahun 1965, sekumpulan ahli arkeologi telah melakukan tinjauan di wilayah Hubei iaitu terletak 7km dari kawasan tapak runtuhan Jinan, ibu negara Dinasti Chu purba & di sini mereka telah menemui 50 makam purba di bawah tanah.

• Semasa penggalian di makam ini, para ahli arkeologi menemui sekitar 2,000 buah artifak termasuk sebilah pedang Goujian.

Ketua pasukan penyelidik melaporkan bahawa mereka menemui pedang Goujian ini di dalam sebuah kotak kayu kedap udara yang terletak bersebelahan dengan rangka tulang mayat seseorang.

• Pedang ini dikenalpasti berasal dari zaman Dinastu Yuen iaitu sekitar 496 SM sehingga 465 SM, berkemungkinan pedang ini berusia sekitar 2,500 tahun.

Pedang ini dinamakan Goujian bersempena nama seorang Raja Dinasti Yuen yang memiliki pedang ini iaitu Raja Goujian.

Ketika zaman pemerintahan Raja Goujian, telah terjadi konflik politik Dinasti Yuen terhadap Dinasti Zhou & Dinasti Wu.

• Para penyelidik terkejut apabila kondisi & struktur pedang ini tetap dalam keadaan baik tanpa karat walaupun tertanam dalam kawasan tanah yang lembap selama ribuan tahun yang lalu.

Pedang ini di bawa ke makmal & diujikaji ketajamannya dengan membelah tumpukan 20 keping kertas. Ya, pedang ini mampu membelah dengan sekali hayunan.

• Pedang bermata dua ini dikategorikan sebagai jenis pedang Jian, iaitu merupakan pedang terawal yang digunakan pada masa awal kerajaan-kerajaan China berkuasa.

Kehebatan pedang ini juga sering dikaitkan dalam kisah mitos rakyat China & pedang ini lebih dikenali sebagai ‘The Gentleman of Weapons’.

• Berbeza dengan pedang Jian lain, pedang Goujian diperbuat daripada kandungan gangsa yang padat & ditepian bilah pedang ini diperbuat daripada bijih timah.

Bijih timah mampu mengekalkan ketajaman & membelah dengan lebih kuat.

• Di samping itu, beberapa kandungan mineral lain turut dikesan dalam pedang ini seperti plumbum, besi & sulfur.

Penyelidik menyatakan, sebahagian besar daripada kandungan sulfur & ‘sulfide cuprum’ yang membuatkan pedang ini ‘rustproof’.

• Ukuran bilah pedang ini 55.7cm, ukuran hulu (gagang) 8.4cm, lebar bilah pedang 4.6cm & seberat 875 gram.

• Di satu sisi permukaan bilah pedang ini terdapat tulisan China kuno yang terukir tulisan ‘Burung & Cacing’.

• Pedang ini banyak bertukar tangan tetapi pedang ini akhir sekali jatuh ke tangan pemimpin Dinasti Chu.

• Lokasi pedang ini sekarang dipamerkan pada umum di Muzium Daerah Hubei, China sehingga kini.

Sumber rujukan : Sword of Swords : The Sword of Goujian, China Culture.


Bagaimana Wira Piala Thomas 1967 Kena Provokasi Ganyang Malaysia?

Sebagai antara kuasa badminton yang disegani satu masa dahulu, pencapaian Malaysia di peringkat antarabangsa banyak dibantu oleh legenda-legenda seperti Tan Aik Huang, Datuk Punch Gunalan dan Sidek bersaudara. Dalam kes Piala Thomas 1967, Aik Huang dan legenda regu Ng Boon Bee dan Tan Yee Khan menjadi arkitek kejayaan negara menjulang piala keramat itu di sebalik provokasi yang dimainkan penyokong Indonesia!

Sebelum negara mencapai kemerdekaan, Malaysia atau Persekutuan Tanah Melayu ketika itu menjulang Kejuaraan Berpasukan Lelaki Sedunia sebanyak tiga kali dari 1949 hingga 1955. Namun sejak itu, hajat negara meraih kejuaraan yang ditukar nama kepada Piala Thomas sentiasa tidak kesampaian. Justeru, pasukan Piala Thomas 1967 berhasrat mahu melakar nama demi Malaysia.

Selain Aik Huang, Boon Bee dan Yee Khan, pasukan negara turut dianggotai oleh Omar Manaf, Billie Ng, Yew Cheng Hoe dan kapten pasukan Teh Kew Sin. Bagi Kew Sin, ini merupakan penampilan keempat dan terakhir dalam kejohanan berprestij itu. Justeru, rakan-rakan sepasukan pasti mahukan kenangan terakhir Kew Sin bersama pasukan kebangsaan ialah menjulang Piala Thomas.

Nama-nama ini dianggap asing bagi generasi hari ini tetapi pada ketika itu, mereka dianggap pemain elit dan digeruni pihak lawan. Bagi mana-mana pemain perseorangan, jika mereka melihat nama Aik Huang, sudah pasti rasa gentar akan timbul. Pada tahun sebelumnya, Aik Huang telah menggondol lima kejuaraan perseorangan lelaki.

Lawan mereka sudah pasti negara jiran Indonesia. Walaupun pernah bergelar juara sebanyak tiga kali untuk tiga edisi sebelumnya, Boon Bee kini berusia 82 tahun melihat Indonesia bukan lawan setaraf mereka. Jika ada sekalipun, ia dalam bentuk bakal pemain legenda Rudy Hartono.

Perjalanan ke final untuk kedua-dua pasukan tampak mudah. Malaysia mudah mengatasi Denmark, Pakistan dan India sebelum menewaskan Jepun 6-3 sekaligus mempertemukan mereka dengan Indonesia. Walaupun negara jiran itu bukan lawan setaraf mereka, pasukan negara perlu berhadapan dengan provokasi penyokong memandangkan Indonesia beraksi di laman sendiri.

Cheng Hoe memulakan rentak kemenangan dengan menewaskan Ferry Sonneville disusuli dengan kejayaan dua regu negara pada malam pertama. Namun begitu, pada malam kedua kejohanan, Aik Huang tewas mengejut di tangan Rudy yang sedang membina reputasinya sebagai pemain perseorangan terkemuka. Di sebalik itu, Malaysia masih mendahului 3-1.

Apabila permainan kembali bersambung, Indonesia berjaya menyamakan kedudukan sebelum Aik Huang bangkit dan menewaskan Sonneville. Justeru, tugas akhir untuk menamatkan tentangan tuan rumah jatuh ke tangan Boon Bee dan Yee Khan. Harapan untuk tuan rumah bangkit semula disandarkan kepada regu Muljadi dan Agus Susanto.

Bagi Yee Khan, perlawanan tersebut sememangnya tidak dapat dilupakan tetapi bukan atas sebab yang baik. Bagi peminat sejarah sukan, pertarungan Boon Bee-Yee Khan dengan Muljadi-Susanto sebagai perlawanan badminton paling kontroversi dalam sejarah sukan berkenaan.

Pada awalnya, regu Boon Bee-Yee Khan berjaya memenangi set pertama 15-2. Kedua-dua pemain menjadi duri dalam daging kepada Muljadi-Susanto dengan setiap hantaran dan servis berjaya ditangkis mereka. Namun pada set kedua, regu Indonesia berjaya memenangi set kedua dengan bantuan gangguan dan provokasi penyokong tuan rumah.

Berang dengan gangguan mereka terutama suluhan lampu suluh, pasukan Malaysia membuat bantahan kepada pengadil. Pengadil pertandingan Herbert Scheele meminta pihak berkuasa Indonesia mengeluarkan penyokong yang berbuat demikian dari stadium tetapi tidak dilayan. Bimbangkan keselamatan pemain negara ditambah cercaan penyokong yang tidak berpuas hati, Scheele memutuskan perlawanan tersebut dibatalkan.

Bila diminta mengimbas semula insiden tersebut, Yee Khan berkata, “Mereka meng4ncam kami dengan teruk. Kami semua merasa amat takut, kami tak boleh tidur. Penyokong Indonesia menjerit di luar hotel tanpa sebarang halangan.” Pasukan negara dibawa ke hotel penginapan diiringi pasukan keselamatan Indonesia.

Pada pukul 3.00 pagi, mereka tidak menyangka apa yang berlaku seterusnya. Yee Khan menambah, “Mereka memberitahu kami untuk bersiap sedia. Kami sangka kami akan kembali untuk meneruskan permainan tetapi mereka meletakkan kami dalam penerbangan balik.” Pada malam itu, tiada pasukan ditabalkan sebagai juara.

Tidak lama selepas itu, kedua-dua pasukan diberi peluang menyambung permainan di gelanggang berkecuali. Indonesia yang marah dengan pemilihan New Zealand sebagai gelanggang berkecuali memilih menolak sementara Malaysia bersetuju. Keputusan Indonesia membolehkan Malaysia bergelar juara Piala Thomas buat kali pertama sejak tahun 1955.

Menurut Yee Khan dan Boon Bee, ia merupakan satu detik membanggakan. Bagi Boon Bee, ini kerana mereka ketika itu masih bergelar pemain amatur dan hanya berpeluang berlatih dua hingga tiga minggu sebelum sesebuah kejohanan besar bermula memandangkan semua mempunyai pekerjaan masing-masing.

Bila ditanya sekiranya pasukan 1967 boleh mengatasi lawan hari ini, beliau merasakan mereka berpeluang. Tambah Boon Bee, “Mereka hanya mempunyai seorang atau dua pemain yang kuat, selebihnya bukan pemain terbaik dunia seperti kami ketika itu.”

RUJUKAN:

Ariff, Imran. (2020). How Thomas Cup champs escaped Indonesian supporters’ wrath. Free Malaysia Today. https://www.freemalaysiatoday.com/…/how-thomas-cup-champs-…/